text:
Jóannes Patursson
Jóannes Patursson (føddur 6. mai 1866 í Kirkjubø, deyður 2. august 1946) vanliga nevndur Bóndin, búði í Kirkjubø, har hann eisini festi størsta kongsgarðin í Føroyum. Foreldrini vóru Elin f. Dalsgarð av Velbastað og Páll Patursson úr Kirkjubø. Jóannes var langabbasonur Nólsoyar Páll. Jóannes giftist við Guðny Eiriksdóttur úr Karlsskála í Íslandi.
Jóannes fór til Noregs í 1882, har hann fekk landbúnaðarútbúgving. Hann hevði stórar ætlanir um landbúnað í Føroyum. Í 1884 kom hann heimaftur og hitti á vegnum ein komandi føroyskan tjóðskaparmann, Rasmus Christoffer Effersøe, sum hann fór at samstarva nógv við í framtíðini.
Í 1887 tók skriving seg upp í Dimmalætting um Føroya støðu í mun til Danmarkar, og hetta bleiv í 1888 til veruligt kjak. Og jóladag 1888 var Jólafundurin í tinghúsinum, har samtykt varð, at virkast skuldi fyri at varðveita føroyska málið, sum tá var hótt. Hetta førdi til stovnanina av Føringafelagi í 1889.
Jóannes varð valdur í Løgtingið í 1901, og fór har at virka fyri endamáli Føringafelags, sum var
- at fáa Føroya mál til æru, og
- at fáa føroyingar at halda saman og ganga fram í øllum lutum, at teir mugu vera sjálvbjargnir.
Hann sat í løgtinginum restina av lívinum. Her býttust føroyskir tinglimir í liberalar, sum Jóannes hoyrdi til, og konservativar. Í 1906 var Sambandsflokkurin formliga stovnaður, og grundarlagið undir føroysku flokkskipanini skapt.
Fyrsta tíðin í løgtinginum gekk væl, og Løgtingið vann nógvar pengar tey fyrstu árini. Jóannes og Christian Bærentsen, vinstri- og amtmaður, fingu fleiri lógir ígjøgnum, eitt nú nýggja lønarlóg fyri lærarar, skipatrygging o.s.fr. Eisini fingu teir Fólkatingið at játta Føroyum 57 000 kr um árið. Jóannes setti uppskot um tað sonevnda 'hvalagjaldið', har Løgtingskassin vann um 10 000 - 15 000 krónur um árið, sum eisini varð viðtikið. Hugsjónir Jóannesar byrja spakuliga at koma til lívs, og tað tykist, at skjótt vera Føroyar sjálvstøðugt, sum Jóannes hevur ynskt.
Á Ólavsøku í 1902 legði Jóannes fram uppskot, at brennivínstollurin, sum áður var farin í ríkiskassan og var størsta inntøka ríksins úr Føroyum, skuldi nú umsitast av Løgtinginum. Hetta tók ongin av tingmonnunum undir við, og er tað hetta uppskotið sum seinni spøkir aftur, tá Jóannes 'fellur' í 1906.
Jóannes sat í danska fólkatinginum 1901-1906 og í danska landstinginum 1918-1920 og 1928-1936. 1901-1906 umboðaði hann Suðuroyar valdømi, og Suðurstreymoyar valdømi 1906-1946.
Tjóðskaparkensla Jóannesar fánar ikki, tá hann verður fólkatingslimur. Tvørtímótir. Hann nýtir høvið í fyrstu talu síni at greiða donsku pressu og politikarum frá um føroysk viðurskiftir. Dentur varð framvegis lagdur á móðurmálið og skúlagongd, har hann krevur, at næmingar skulu læra føroya søgu. Hann staðfestur, at ongin fíggindaskapur fylgdi við teimun tjóðskaparligu viðurskiftinum, og loysing frá Danmark enn ikki ein ætlan. Áður er Jóannes stemplaður sum “danahatari” og stuðlari av 'separatismu'. Hugtøkini verða fyrstu ferð nýtt um Jóannes í 1894 í eini veistlu fyri sýslumanninum, H. C. Muller, tá Jóannes læt glasið standa á borðinum, tá skálað varð fyri “móðurlandinum Danmark”.
Við fólkatingsvalið í 1903 møtir Jóannes harðari mótstøðu. Hann hevði stutt fyri valið givið út bókina 'Færøsk Politik', har hann lýsir føroyskan politikk. Hann setur spurnartekin við dosnku grundlógina og metir, at skipanin ikki var nóg góð fyri føroyingar. Hann setur fram ta áskoðan á framtíðar stýrislag Føroya, í fimm pørtum, har endamálið er at:
Løgtingið verður alt fólkavalt og skipar seg sjálvt við formanni og næstformanni. Ríkisins umboðsmaður sleppur á fundirnar, men hevur ikki atkvøðurætt. Eingin lóg verður gandandi í Føroyum, uttan hon øll er samtykt av løgtinginum. Løgtingið kann gera lógaruppskot, sum stjórnin beinleiðis kann góðkenna. Løgtingið fær undir uppsýni av stjórnini ræðið á serligu føroysku fíggjarviðurskiftunum.
1906-1940 var Jóannes í Sjálvstýrisflokkinum. Men tá hann ikki varð valdur at stilla upp fyri flokkin í 1940, fór hann úr flokkinum. Saman við Vinnuflokkinum stovnaði hann Hin føroyska fólkaflokkin (radikalt sjálvstýri). Hetta samsvaraði væl við broytta lyndi hansara. Í fyrstuni var Jóannes hóvligur sjálvstýrismaður, men til endans var hann víðgongdur loysingarmaður.
Leygardagin 14. september 1946 var fólkaatkvøða um ríkisrættarstøðu Føroya, og ein meiriluti av fólkinum valdi loysing. Men av tí at Jóannes doyði 2. august, slapp hann ikki at síggja tað henda.
- 1888 Var við til at seta Jólafundin.
- 1901–1946 Í Løgtinginum.
- 1901–1906 Í Fólkatinginum.
- 1909–1936 Formaður í Sjálvstýrisflokkinum.
- 1940–1946 Í Fólkatinginum.
- 1940 Stovnaði saman við Vinnuflokkinum Fólkaflokkin.
- 1940–1946 Formaður í Fólkaflokkinum
Innihaldsyvirlit
Yngri árini og sprettan av tjóðskaparkensluni[rætta | rætta wikitekst]
Bóndagarðurin hevur nógv ættarlið á bakið, og mentanin er sterk. Har er nógv at byggja á og kenna ábyrgd fyri. Á ungum árum, leggur pápin hesa ábyrgdarkensluna niður í sonin. Foreldrini hava uttan iva spælt ein avbera stóran leiklut í, hvør Jóannes gerst sum persónur. Sum 15 ára gamal, fer Jóannes til Noregs á landbúnaðarskúlan, Stend. Seinni tekur hann búnaðarprógv í Os, uttanfyri Oslo. Heimafturkomin, festir hann kirkjubøgarð. Hann tekur ikki bert vitanin um landbúnaðin við sær heim aftur. Í Noreg hoyrir hann stríð Bjørnstjerne Bjørnson um Norska flaggi, og um onnur, tá, óvunnin rættindi; og á skúlanum eru eisini íslendingar ið hava sína ávirkan.
Tilboðið[rætta | rætta wikitekst]
Í 1906 merkist av álvara at føroyski tjóðskaparhugurin er givin at blóma. Hin 14.mai 1906, leggur Jóannes, fram eitt tilboð til Løgtingið frá donsku stjóruni. “Tilboðið” vildi í høvuðsheitinum føra við sær at Løgtingið fekk størri ábyrgd á nøkrum málsøkjum í Føroyum, afturfyri at fáa eisini krevja skatt inn. Eftir viðgerð á tingi í mai mánaði, var samtykt at heita á løgmalaráðharran um at koma við einari skrivligari orðing av tilboðnum. Eisini kann sigast, at Oliver Effersøe, sum umboðaði komandi sambandsflokkin, gjørdi sær stóran ómak at tala niður um “Tilboðið”, sum seinni gjørdist niðurlag fyri Jóannes.
Sama ár er bæði fólkatings- og løgtingsval. Fólkatingsvalið hin 22. juni gjørdist ein stórur ósigur fyri bóndan úr Kirkjubø, har mótstøðumaðurin, Oliver Effersøe, fekk meir enn tvífalt so nógvar atkvøður sum Jóannes. Sjálvstýrispolitikkur var av álvara í vanda fyri falli. Á løgtingsvalinum hin 18. juni vóru valdir 8 sjálvstýrispolitikkarar, meðan Sambandsflokkurin fekk 12 valdar. Við hesum var løgtingið býtt í tveir partar: ein sambandsflokk og ein sjálvstýrisflokk. Sambandsflokkurin var settur á stovn í 1906. Sjálvstýrisflokkurin hevði virkað sum flokkur síðan 1903, tá Føroya Framburðsfelag varð sett á stovn, men varð formliga settur á stovn í 1908 ella 1909.
Tá “Tilboðið” verður viðgjørt á Ólavsøku í 1906, verður tað eitt sjálvsagt niðurlag fyri Jóannes (meirluturin var jú sambandsmenn).
Fall Jóanessar[rætta | rætta wikitekst]
Jóannes varð skuldsettur fyri bæði eitt og annað. Tað at Fríðrikur Petersen, próstur, var í móti Jóannessar politisku hugsjónum, hevur verið ein avgerandi faktorur, tá Jóannes 'fall'. Fólkið í Føroyum hevði stóra virðing fyri prósti, og tá hann og floksmenn hansara skuldsettu Jóannes fyri bæði danahatur og 'separatismu', hevði bóndin ongan kjans. Hugtøk sum 'Brændevinspartiet' og 'ædruelighedens fjende nr. 1', sum hava uppruna í 1902, tá hann setti fram uppskot um brennivínstoll, vórðu tikin fram aftur. Danmark hevði umsitið brennivínstollin í mong ár, men er tó ongantíð komið undir slíkt hugtak. Viðhaldsmenn Jóannessar blivu stemplaðir sum 'skilsmissepolitikere' og 'ótrúgvir ríkisfelagsmenn'. Umframt skuldsetanir, varð hótti ein av høvuðsfaktorinum til fallið. Tá tala var um m.a. “Tilboðið”, hótti Skattaræðingin við høgum skatti og segði at avleiðingar vóru “innliming til ein annan stat”. Virðingin fyri danir var so høg, at fólkið ikki longur vildi kennast við Jóannes og sjálvstýrispolitikk hansara.
Útgivið[rætta | rætta wikitekst]
- 1888 - Nú er tann stundin....
- 1903 - Færøsk politik
- 1922 - 1945 Kvæðabók I-V,
- 1925 - Føroysk kvæði um brøgd norðmanna ættarinnar úti og heima
- 1931 - Færøsk selvstyre
- 1932 - Yrkingar
- 1933 - Við ókunnugum fólki til Kirkjubøar
- 1936 - Heilsan í forðum og nú
- 1966 - Tættir úr Kirkjubøar søgu, endurminningar
Keldur[rætta | rætta wikitekst]
- Løgting 150 - Hátíðarrit 2, Løgtingið, Tórshavn 2002, s. 334.
- Jóannes Patursson, eftir Hans Jacob Debes, Forlagið Søgumál, 1991.


c: text/html

text:
Koda hevur rætt sjóneykuna móti Føroyum. Vit ynskja tættari og betri dialog bæði við kundar og limir. Vit vera í Føroyum í summar, har Pernille Rostgaard aftur verður at finna á flestu festivalunum. Annars fæst eisini fatur á henni umvegis teldupost og telefon, sí niðanfyri.
Stutt um Pernille Rostgaard
Síðan 2013 hevur Pernille Rostgaard Olsen havt Føroyar undir hond - eitt øki, ið hon brennir fyri og hevur lagt nógva orku í. Pernille hevur verið í Føroyum meginpartin av 2015 og heilt fram til apríl 2016.
Pernille gleðir seg at hitta verandi og nýggjum kundum og limum í summar.
Set teg í samband
Pernille Rostgaard Olsen kann hittast á telefon 281373 og á telduposti pro@koda.dk, og er at hitta í Reinsarínum hvønn mikudag millum kl. 16.00 og 19.00.

robotstxt: allowed

filter: keep


text:
PADI
PADI (Professional Association of Diving Instructors), er eitt yrkisfelag fyri kavara lærarar og tað er heimsins størsti frítíðarkavara limafelag og útbúgvari av frítíðarkavarum stovna í 1966 av John Cronin og Ralph Erikson.
PADI limir, (kavaramiðstøðir, kavarafrítíðarstøð, kavaraskúlar, kavvenjarir, kavfrøðingar) útbúgva størsta partin av frítíðarkavarum í heiminum (uml. 65 %). PADI hevur skrivstovur í Avstralia, Kanada, Sveis, Japan, Svøríki, Stóra Bretland og Sameindu Statunum USA. Høvuðsskrivstovan, PADI Worldwide, er í Kaliforniu, USA. PADI skrivstovur avgreiða meira enn 130.000 yrkis limir og meira enn 5.300 kavarasentru og kavarskúlar í meira enn 180 londum pg økjum. PADI útbúgvingar tilfarð er tøkt í meira enn 26 ymsum málum.


text:
Siðafrøði
Siðafrøði fæst við spurningar um virði, um rætt og skeivt, gott og ilt, um ábyrgd og skyldur. Etikkur er grikska orðið og moralur latínska orðið fyri tí, vit á føroyskum kalla siðafrøði ella siðalæra, og sum í stuttum kann sigast at merkja: hjálp til at velja røttu atferðina. Áleikandi menniskjuligir meginspurningar verða viðgjørdir í hugtakinum siðafrøði, kanska betur kent undir fremmandaorðunum etikkur og moralur. Summastaðni verður skynað ímillum etikk og moral, so at etikkur merkir tað ástøðiliga grundarlagið, og moralur sipar til gerðir, men í roynd og veru er eingin munur. Í dagligari talu kunnu vit um ymisk evni siga: "Tað vil eg ikki". "Soleiðis haldi eg bara". Ella "Hjá mær er tað soleiðis". Tað kann vera ein gjøgnumhugsað støðulakan, sum vit sjálvandi ikki hava stundir at greina út í æsir í vanligum samrøðum. Men tað kann eisini vera ein fordómur (ein dómur, tú hevur felt frammanundan, tú hevur ikki kannað evnið ella tikið støðu til tað), og tá er siðafrøðin eitt amboð at fara aftur um fordómarnar og greina og grundgeva fyri tí, vit halda og vilja. Ætlanin við tí at siga, at siðfrøði er hjálp til at velja røttu atferðina, er at vísa á, at í siðfrøði eru allir spurningar ósvaraðir spurningar, og allar loysnir fyribilsloysnir. Orðið hjálp skal vísa á, at annað er enn tað, vit taka úr okkara egnu hugaheimi og úr okkara egnu vitsku og vitan, sum eigur at vera tikið við, tá ið eitt mál verður viðgjørt.


text:
Orð: Petur Jacob Sigvardsen
Viðmerking: Yrktur 11. januar 2007.
1. Í Jesu Kristi ert tú vorðin
ein nýggjur skapningur á fold,
um tú til gravar verður borin,
og hold títt verður dust og mold,
– ein nýggjan skapning eigur tú,
eitt ævigt hús í himnabú.
2. Alt hetta hevur Gud oss givið,
ið gjørdi okkum sátt við seg,
um eg so doyggi ella livi,
hans kærleiki tó fevnir meg.
Í Kristi alt er vorðið nýtt,
í trúnni er tað vorðið mítt.
3. Gud heimin sáttan við seg gjørdi
hin dapra langafríggjadag,
tá hann sín son í deyðan førdi
og gjørdist synd í vára stað.
Hans rættvísi, sum Gud nú sær,
tað er tann trúgv, ið bjargar mær.
4. Ei nakað meir kann okkum skilja
ei deyði, sorg og neyð í verð,
Guds kærleiki skal okkum hylja,
hans veldisarmur barn sítt ber.
Tað hús, sum er á Kristus bygt,
tað stendur sjálvt í ódnum trygt.
5. Tú hjálp mær faðir her at stríða
ta stuttu stund, eg dvølji her,
hjálp mær í trúnni her at bíða,
til skilnarstundin komin er.
Verj meg við tíni verndarhond
og før meg trygt á himnastrond.


text:
APAN
Russel Edson
Oddfríður Marni Rasmussen týddi
Tú er ikki liðugur at eta apuna, segði mamman við pápan, ið hevði apuhár og blóð á kjálkaskegginum.
Eg havi fingið nokk av apu, græt pápin.
Tú átst ikki hendurnar, og eg havi gjørt nógv burturúr at skera leykringar uppá fingrarnar á henni, segði mamman.
Eg piði eitt sindur av pannuni, so eri eg mettur, segði pápin.
Eg havi proppað hvítleyk upp í nøsina, soleiðis sum tú vilt hava hana tilreidda, segði mamman.
Hví biður tú ikki slaktaran skera apuna sundur? Tú leggur alla á borðið hvørt kvøld; tað sama skallabrotið, tað sama svidna skinnið; sum ein, ið leið ein ræðuligan deyða. Hetta er ikki døgurði, hetta er ein líkuppskurður, ein kruvd apa.
Royn eitt stykki av tannhaldinum, eg havi fylt munnin við breyði, segði mamman.
Tví, tað sær út, sum hevur hon fullan munn av spýggju. Hvussu kann eg fáa meg til at bíta í kjálkan, tá ið breyð lekur út úr munninum? græt pápin.
Sker annað oyra av, tað er so krasað, segði mamman.
Hevði tú so for helviti latið apurnar í undirbuksir; ella bara eitt klovbind, rópti pápin.
Babba, hvussu fær tú teg sjálvan til at illgita meg fyri at síggja apuna sum nakað annað enn kjøt, rópti mamman.
Hvussu við rivunum, sum tú hevur bundið í ein boga um kynið? rópti pápin.
Sigur tú, at eg eri forelskað í hesum herviliga kríatúrinum? At eg vildi givið einum slíkum djóri mítt kvinnuliga op? At vit elskast á køksgólvinum, og so stingi eg hana inn í ovnin eftir at hava knúst skallan við einari steikipannu, fyri síðani at borðreiða hana fyri húsbónda mínum í teirri trúgv, at húsbóndin etur próvtilfarið um ótrúskap mín …?
Eg vil bara siga, at eg eri so forbanna troyttur av at eta apu hvørt einasta kvøld, græt pápin.
1976


text:
Guttormur Andrasson
Guttormur Andrasson (doyði 1572 í Bergen) var løgmaður í Føroyum 1544 - 1571. Hann var sonur Andras Guttormsson løgmann úr Sumba, og var faðir Ísak Guttormsson, ið eisini gjørdist løgmaður Føroya.
Laðangarsbóndin Jenis Símunarson stevndi Andras Guttormsson fyri konginum í Danmark. Men av tí at løgmaður var vorðin gamal og orkaði illa at ferðast, tók sonurin, Guttormur Andrasson, ferðina uppá seg. Tá ið løgmanssonurin kom inn á slottið hjá kongi, rætti hann eitt silvursteyp fram, fult av peningum, í bøtur fyri faðir sín, men kongur vildi ikki taka við tí. Føroyingurin varð standandi og rætti armin út alla tíðina — steypið hevði hann í hondini. Í endanum bliknaði hann, og armurin vildi signa. Tá tók drotningin ein stól og skeyt inn undir armin á honum. Kongur blíðkaðist eitt sindur, fór til hansara og spurdi hann um eina sak, sum hann helt ímóti ráðnum einsamallur, hvat hann hugsaði um hana. Løgmanssonurin segði, at hann var so ungur og visti so lítið enn, men eitt visti hann: at tað var lóg í landinum, sum Gud og kongurin vildu. So varð vitni tikið av honum við tað sama: hann skuldi prógva tað innan fjórða dag, segði kongur. Guttormur settist at blaða í løgbókini og blaðaði í tvey samdøgur, men fann einki. Í endanum kom máttloysi á hann, hann slummaði fram á borðið sum hann sat og droymdi at hann hevði blaðað eitt blað ov langt: hann skuldi kasta blaðið umaftur. Hann so gjørdi, tá ið hann vaknaði, fann hvar tað stóð og breyt inn fyri. Um morgunin tá ið ráðið var samankomið á slottinum, fór hann fram fyri kong og skeyt bókina til hansara og vísti honum á, fyrst konginum og so hvørjum undan øðrum. Kongur vann sakina og var nú so findarblíður við hin unga løgmanssonin aftur fyri hjálpina, at hann gav honum vald at velja sær tann besta garð, í Føroyum var, at hava til løgmansgarð og Guttormur valdi tá Steigagarð í Vágum. So mikið gjørdi sonurin, at faðirin varð sitandi í friði í sínum løgmansembæti.
Ein dagin, sum hann sat til borðs við konginum, spurdu hovmenninir hann, um hann hevði nakrantíð etið av fagrari borði. Ja, segði hann. »Hvussu tá?« spurdu teir. »Á knøum sínum,« svaraði hann, »tí hvat Gud hevði gjørt var tað fagrasta«. Kongur spurdi hann, hvussu nógv egg tann føroyska gásin varp. “Tólv, viðhvørt trettan,” svaraði hann. Óføra sterkur var Guttormur. Einaferð, sum teir rullaðu ammur (stórar tunnur) í Keypmannahavn, tók hann eina og bar í føvninginum. Hann varð spurdur, hvussu tað bar til, at hann var so sterkur — hvat hann hevði havt til føði. “Feska mjólk og turt lambakjøt,” svaraði hann. Frálíka vakur var Guttormur og væl at sær komin. Aðra ferðina hann var niðri og kom á slottið, skuldi tí drotningin leggja hug á hann. Tá kvað hann niðurlagið:
Skuldi á mjúkum armi sovið -
ljósið tað er brunnið -
lystug var tann liljan, meg væl unni.
Frá hesari ferð eru enn høvd á lofti tey orð hansara: »Mine vatter ligger under landets dronning« - hon sat á vøttunum hjá honum.
Keldur[rætta | rætta wikitekst]
- Jakob Jakobsen: ”Færøske folkesagn og æventyr”, 1898-1901)
Gilli | Sjúrður | Símun | Dagfinnur Halvdanarson | Haraldur Kálvsson | Roald | Jørundur Skógdrívsson | Tórmóður Sigurðsson | Andras Guttormsson | Guttormur Andrasson | Jógvan Heinason | Ísak Guttormsson | Pætur Jákupsson | Tummas Símunarson | Zakarias Tormóðsson | Jógvan Justinusson | Jógvan Poulsen | Balzer Jacobsen | Jógvan Poulsen | Jákup Jógvansson | Jóhan Hendrik Weyhe | Sámal Pætursson Lamhauge | Hans Jákupsson Debes | Thorkild Fjeldsted | Jacob Hveding | Johan Michael Lund | Jørgen Frantz Hammershaimb


text:
Red Hot Chili Peppers
Rockbólkurin Red Hot Chili Peppers kom fram í 1983 í Kalifornia. Bólkurin æt upprunaliga Tony Flow and the Miraculously Majestic of Mayhem, men tað bleiv seinni broytt til Red Hot Chili Peppers. Teir koyrdu seg saman sum ein tónleikabólk. Hesin bólkurin var bara fyri stuttleikar í fyrstuni. Men so til eina konsert føldu teir nakað heilt serligt, og vildu so fara víðari, og blíva ein ordiligan tónleikabólk. Teir spældu á barrum og strippbarrum. Longu har blivu teir kendir, kendir fyri at teir altíð vóru í langum tennis sokkum, og fyri at spæla musik, blandað av funk, punk og rap. Man byrjaði at hoyra um hendan nýggja bólkin í Los Angeles, og EMI skrivaði eina kontrakt við tónleikabólkin. Og seinni komu teir á hitt listan um alla verðina.
Í tónleikabólkinum Red Hot Chili Peppers vóru hesir liminir: Anthony Kiedis (føddur 1. novembur 1962 á St. Mary’s Hospital, Grand Papids, Michigan USA) var forsangari í Red Hot Chili Peppers. Josh Klinghoffer var guitar spælari. Michael “Flea” Balzary (føddur 16. oktober 1962 í Melbourne, Australien) er ein australskur bassistur og bleiv kendur undir navnið Flea, tá ið hann byrjaði at spæla við Red Hot Chili Peppers. Chad Smith (føddur 25. oktober 1961) er ein amerikansk trummuspælari í Red Hot Chili Peppers, og hevur verið við í tónleikabólkinum síðan teir gjørdu fløguna Mother’s Milk. Jack Irons (føddur 18. juli 1962 í Los Angeles, Californien, USA) er trummuspælari og er best kendur, limur í Red Hot Chili Peppers og Pearl Jam. Irons hevur eisini arbeitt saman við Redd Kross, Raging Slab, Joe Strummer, The Latino Rockabilly War og The Les Claypool Frog Brigade. Hillel Slovak (føddur 13. apríl 1962, doyði 25. juni 1988) var ein israelskur/amerikanskur guitaristur og fyrrverandi limur í Red Hot Chili Peppers.
Hillel Slovak doyði, akkurát tá ið teir høvdu avtalað, at nu skuldu teir (Red Hot Chili Peppers) taka seg saman og gera eitt stórt gjørgnumbrot, har ið teir gera okkurt stórt, so at teir verða ordiliga kendir aftaná 4 ár. Guitaristurin í tónleikabólkinum Hillel Slovak, hevði leingi kempað við stoffum, sum var eitt stórt problem hjá tónleikabólkinum. Hillel Slovak bleiv funnin í sínari íbúð, deyður av einari yvirdosis av heroin (1988). Hini í tónleikabólkinum, fingu eitt stórt sjokk av hesum. Eftir hann doyði, gjørdi Red Hot Chili Peppers ein mini-sang um hann, sum eitur “Knock Me Down”. Av tí at Hillel Slovak doyði, valgdi Jack Irons at fara úr bólkinum. Kiedis og Flea valgdu ikki at fara úr. Ein trummuspælari við navnið Chad Smith kom við í tónleikabólkinum. Tað sama gjørdi ein guitarspælari við navnið John Frusciante, sum so var ein stórur fan av tónleikabólkinum áðrenn, so hetta var ordiliga stórt fyri honum, at koma við í tónleikabólkin.
Har hava verið nógvar broytingar í tónleikabólkinum, av tí at teir ikki hava kunna semjast, og av tí at Hillel Slovak doyði. Tað er syrgiligt at hoyra at ein av teimum doyði, og at fleiri onnur kend fólk eru deyð av tí sama, og har eru eisini fleiri fólk í allari verðini, sum eru deyð av tí sama. Tað er eisini eitt sindur syrgiligt, at teir ikki hava kunnað semjast so væl hesi árini, at teir hava verið noyddir at broytt bólkin, og at onkur er farin úr.


text:
Áki Bertholdsen 11.01.2017 (13:24)
Vilja hava betri tamarhald á rottupláguni
Bygdaráðið í Hvalba ætlar nú at gera meiri burtur úr at koma rottupláguni til lívs.
Í hesum sambandi hevur bygdaráðið samtykt at keypa tríggjar av teimum nútímans rottufellunum, sum nú eru komnar fram.
Nývalda bygdaráðið hevði sín fyrsta arbeiðsfund í gjár, og har varð ført fram, at ætlanin er at seta tvær av fellunum upp í Hvalba og eina í Sandvík, sum eisini er við í kommununi.
Hesar nýggju rottufellurnar eru umhvørvisvinarligar við tað, at onki eitur er í teimum, men ístaðin fyri er tað ein píkur, sum skjýtur seg niður í høvdið á rottuni og ger av hana, so at tær doyggja við brestin. Síðani dettur tann deyða rottan úr aftur felluni, og so gongur náttúran sína gongd.
– Sostatt stendst ongin umhvørvisdálking av eituri, og eitur breiðist heldur ikki í náttúrini við tað, at onnur djór eta rottur, sum liggja deyðar av eituri, sigur Niels Olaf Eyvindsson, formaður í Teknisku nevnd í bygdaráðnum.
Hinvegin hava nýggju rottufellurnar ein fyrimun afturat, og tað er, at tær hava teljara í, sum telur, hvussu nógvar rottur koma í felluna. Við hesum væntar bygdaráðið at fáa eina betri hóming av, hvussu nógv er til av rottu í kommununi.
Hinvegin ásannar Janus Thomsen, borgarstjóri, at skal nakað veruligt úrslit spyrjast burtur úr arbeiðnum at týna rottu, má tað samskipast.
– Tað er lítil nytta í, at Hvalbiar Kommuna fer at leggja eitt stórt arbeiði í at koma rottupláguni til lívs, gera aðrar kommunur tað eisini, heldur hann.
Samstundis vísir hann á, at deyðseyður, sum liggur í haganum, er ein munandi føðikelda hjá rottu, og tað er eisini ein spurningur, sum má takast upp í hesum sambandi.
Tískil fer hann at tosa við hinar borgarstjórarnar í Suðuroy um støðuna.
– Tá ið borgarstjórarnir í Suðuroy hittast aftur, fari eg at reisa málið við teir, sigur Janus Thomsen.


text:
DÝRGRIPIR ÚR GUDS ORÐI | ORÐTØKINI 1-6
Lít á Jehova av øllum hjarta tínum
Jehova hevur uppiborið, at vit líta fullkomiliga á hann. Týdningurin av navni hansara gevur okkum álit á, at hann er førur fyri at halda øll síni lyfti. Skulu vit styrkja okkara álit á hann, mugu vit biðja til hansara. Kapittul 3 í Orðtøkunum vissar okkum um, at Jehova fer at ’gera okkara gøtur rættar’, afturfyri at vit líta á hann.
Ein, sum er vísur í egnum eygum, ...
3:5-7
tekur avgerðir uttan fyrst at biðja Jehova um leiðbeining
lítur á seg sjálvan ella heimin
Ein, sum lítur á Jehova, ...
uppbyggir eitt tætt samband við hann, tí hann kannar Bíbliuna, grundar um tað, hann lesur, og biður
søkir sær ráð hjá honum og kannar bíbilskar meginreglur, tá ið hann skal taka avgerðir


text:
Bláber
Bláber (frøðiheiti Vaccinium myrtillus) eru smá blá ber. Bláber innihalda serliga nógvar antioxidantar (myrki liturin) og tað eru m.a. hesi sum verja kroppin móti kyknuskaðum og ov skjótari elding. Kanningar benda á, at berini hava gagnliga ávirkan á eygnasjúkuna Macular Degeneratión (gulur blettur á eyganum).
Harumframt eru innihalda berini vitaminirnar A, B3, B5, B6, C og E, flavonoidir, mineralini sink, selen, mangan, krom, jarn, kalcium, magnesium, kobar, kalium, karotin, pektin og fibur.
Undirsløg í Føroyum[rætta | rætta wikitekst]
- Aðalbláber (V.myrtillus): Leggurin strentur og grønur. Bløðini ljósagrøn, eggvaksin, hvasstent, 10-30 mm long, detta av um heystið. Veksur í haga, homrum og gjáum.
- Heiðabláber (V.uliginosum): Blágrøn bløð, sum detta av um heystið, øvut eggvaksin. Veksur á heiðalendi og í homrum.
- Vínbláber (V.vitis-idaea): Við tjúkkum, blonkum, veturgrønum bløðum við afturábrettari rond og greiniligum síðuæðrum. Veksur á rókum og í homrum.


text:
Sex and the City
Sex and the City er ein amerikanskur filmur frá 2008 ið varð innspældur í New York City.
Filmsliga útgávan av Sex and the City hevur fingið bæði rís og rós eftir heimspremieruna á Leicester Square í London 12. mai 2008.
Kollektiónin inniheldur ymiskt, sum minnir bæði um Carrie, Charlotte , Miranda og Samantha og stíl teirra í væl umtóktu sjónvarpsrøðini. M.a. er ein svartur pailletkjóli, ein reyður A-formaður kjóli við prikkum, ein høgur svartur niðurdeilur, ein paillet-blazari og eitt catsuit.
Innihaldsyvirlit
Søga[rætta | rætta wikitekst]
Filmurin tekur um endan, har sum væl umtókta sjónvarpsrøðin slepti fyri fýra árum síðan. Steikin Carrie Bradshaw (Sarah Jessica Parker) og hennara vinkonur Samantha Jones (Kim Cattrall), Miranda Hobbes (Cynthia Nixon) og Charlotte York Goldenblatt (Kristin Davis) sum allar búgva í New York City í New York, USA vita alt um móta, matstovur og hvat er inn beint nú, men við kærleikanum gongst ikki so væl. Carrie er kortini saman við stóra kærleikanum John James "Mr. Big" Preston (Chris Noth), og tey eru farin at reika fyri brúdleypi. Hon stákast óført saman við vinkonunum, men knappliga má Carrie sanna, at tað veruliga lívið ikki er sum eitt ævintýr.
Leikarar[rætta | rætta wikitekst]
Nakrir leikarar ið spældu við
Høvuðsleikarar[rætta | rætta wikitekst]
- Sarah Jessica Parker
- Kim Cattrall
- Kristin Davis
- Cynthia Nixon
- Chris Noth
- Jennifer Hudson
- David Eigenberg
- Jason Lewis
Aðrir[rætta | rætta wikitekst]
- Evan Handler
- Willie Garson
- Mario Cantone
- Lynn Cohen
- Candice Bergen
- Annaleigh Ashford
- Andre Leon Talley
- Joseph Pupo
- Alexandra Fong
- Parker Fong
- Gilles Marini
- Monica Mayhem
- Julie Halston
- Daphne Rubin-Vega
Virðirslønir[rætta | rætta wikitekst]
- 2008: Best Summer Movie So Far (Nominerað)
- 2008: Best Costume Design (Nominerað)
- 2008: Best Summer 2008 Blockbuster Poster (Nominerað)
- 2009: Excellence in Costume Design for Film (Nominerað)
Slóðir úteftir[rætta | rætta wikitekst]
- Sex and the City á IMDb (kelda).


text:
Søga 115: Eitt nýtt paradís á jørðini
SÆRT tú tey høgu trøini, tey vøkru blomstrini og tey stóru fjøllini? Er tað ikki pent? Sært tú dádýrið ið etur av hondini á dreinginum? Og hygg at leyvunum og hestunum á bønum har yviri. Hevði tú viljað búð í einum húsi á einum stað sum hesum?
Gud vil at tú skalt liva um ævir á jørðini í einum paradísi. Hann vil ikki at tú skalt vera sjúkur sum so nógv eru í dag. Bíblian sigur um tey sum skulu liva í tí nýggja paradísinum: ’Gud skal vera við teimum. Har verður hvørki deyði ella sorg ella pína meira. Alt hitt gamla er farið.’
Jesus skal syrgja fyri at henda deiliga broytingin fer fram. Nær verður tað? Tá hann hevur reinsað allan óndskap og øll ónd menniskju burtur av jørðini. Minst til, at tá Jesus var á jørðini, grøddi hann allar møguligar sjúkur, ja hann vakti eisini upp deyð. Tað gjørdi hann fyri at vísa hvat hann fer at gera um alla jørðina tá hann verður kongur í Guds ríki.
Hugsa tær hvussu frálíkt tað verður í tí nýggja paradísinum á jørðini! Jesus skal ráða í himlinum saman við nøkrum menniskjum hann velur út. Tey skulu ansa eftir allari jørðini og syrgja fyri at øll hava tað gott. Nú skalt tú hoyra hvat vit skulu gera fyri at fáa ævigt lív frá Gudi í tí nýggja paradísinum.
Opinberingin 21:3, 4; 5:9, 10; 14:1-3.


text:
Risin og Kellingin
Norðan fyri bygdina á Eiði, ytst á flógvanum, sum er millum Eysturoy og Streymoy, standa framman fyri landi tveir stórir drangar, sum rópast Risin (71m) og Kellingin (69m), hin ytri og hon innari landinum, og har er rætt sund ímillum teirra, tá ið kyrt er.
Um hesar drangarnar er søgnin, at einusinni ætlaði Ísland at flyta Føroyar norður til sín og sendi tí ein stóran risa og konu hansara at fáa tær fluttar har norður.
Tey komu bæði at tí ytsta berginum, sum rópast Eiðiskollur og longst móti útnyrðingi. Risin varð standandi úti í sjónum, meðan kellingin fór upp á kollin at fatla byrðuna. Hann skuldi bera, og skúgva hana fram á hann. Fyrsta tak hon tók, var so fast, at Ytri Kollur skrædnaði frá; hon royndi tí at fáa fetilin fastan í einum øðrum stað á kollinum, men ikki vildi bera í lag hjá teimum; - grundvøllurin var fastur, og oyggjarnar ikki lættar at flyta. So er sagt, at enn stóð kelling uppi á kolli, tá ið dimmi tók at lætta; - tey ræddust dagin, og hon fór tí sum skjótast oman til risan, sum stóð í sjónum og bíðaði eftir henni; men ov leingi høvdu tey drálað, tí í sama bili, tey funnust undir kollinum og skuldu vaða leið sína norður til Íslands, risin undan og kellingin aftaná, tá reis sól úr havi, og tey gjørdust bæði til steinar, og standa nú og líta ímóti Íslandi, men sleppa ongan veg.
Aðrir siga, at tey vóru send at fáa korn úr Føroyum, av tí at kornneyð var heima í Íslandi; tað sæst, at kellingin hevur sum knýti ella posa á baki.
Kelda[rætta | rætta wikitekst]
- V. U. Hammershaimb: Færøsk Anthologi. Keypmannahavn 1891 - bind 1, s. 344


text:
Mannagongd fyri døming
Mannagongd í sambandi við døming í Meistaradeildini
• Heimafelagið skal seta seg í samband við dómararnar í seinasta lagi ein dag áðrenn dystin.
• Um broytingar eru í dystum, kunnar kappingarstjórin dómararnar um broytingarnar.
• Um broytingin ger, at tað hjá dómara ikki ber til at døma dystin, roynir kappingarstjórin fyrst at finna ein avloysara í dómarabólkinum.
• Um tað ikki ber til at finna avloysara í dómarabólkinum, fær felagið, sum skal døma dystin, boð frá kappingarstjóranum um, at tey mugu sjálvi skaffa dómara ella dómarar.


text:
Orð og lag: Øssur Berghamar
1. Hvat kann heimurin tær geva, ungi vinur,
tú, sum eftir lívi, lukku leita man?
Eftir stuttleika og spenningi tú strembar,
men er hjartað vorðið trygt í tí, tað fann?
Kanst tú hyggja fram mót hvørjum nýggjum degi,
óttaleysur ganga fram hvørt lívsins stig?
Á, eg spyrji: “Hvat kann heimurin tær geva,
hevur hann tær givið nakran sannan frið?”
Niðurlag: Nei, einans Jesus, hann kann geva sanna gleði, lív og frið
og kann birta ljós í tíni myrku sál.
Kom til hann, og tú skalt kenna, at hann er við tína lið
og trygt teg føra vil á mál.
2. Hvat kann heimurin tær geva, ungi vinur?
Einans vónbrot, sorg og sút hann veitir tær.
Mangur ungur, sum av honum læt seg blinda,
syrgin mátti sanna, at hann svikin varð,
men um tú tær venda vilt til Harran Jesus,
hann skal frelsa teg í hesi somu stund,
og ta gleði, sum títt hjarta tráar eftir,
tú frá honum fáa skalt í lív og lund.
Niðurlag: Tí einans Jesus, hann kann geva sanna gleði, lív og frið
og kann birta ljós í tíni myrku sál.
Kom til hann, og tú skalt kenna, at hann er við tína lið
og trygt teg føra vil á mál.


text:
Guy de Maupassant
Guy de Maupassant (1850 - 1893) var ein franskur høvundur og yrkjari sum skrivaði fleiri enn 300 stuttsøgur. Hann verður sagdur at hava skrivað bestu stuttsøgurnar á fronskum yvirhøvur. Tær eru lutligar, málsliga fullkomiligar og speiskar. Tær flestu eru sera stuttar og snúgva seg um gerandishendingar, men eru tó sálarfrøðiliga gløggar og lata nógv vera ósagt.
Ein beiggi hansara gjørdist svakur, og Guy hjálpti til við at fáa hann innlagdan; í hurðini vendi beiggin sær á og segði við Guy: "Tað eri ikki eg, sum eri tann svaki í okkara familju - tað er tú!" Maupassant fekk syfilis, tá hann var ungur, og seinni í lívinum varð hann innlagdur á sinnissjúkrahús, har hann doyði. "Horlin" er kendasta stuttsøga Maupassants - hon er um ein, sum blívur svakur - og hon varð skrivað áðrenn hann visti av, at hann hevði hesa serligu kynssjúku.
Tvær av søgum hansara hevur Jakob Jakobsen, doktari, týtt til føroyskt sum bókmentaliga roynd við ljóðfrøðiligu stavseting síni frá 1889. Tær eru "Á Hävenun" og "Tvair vinir", báðar givnar út í 1891 í lítlu bókini: Tvär smásøvur av Guy de Maupassant, sættar út uppá førist. Tórshavn 1891. (Bókagarður, Emil Thomsen, 1977)


text:
Nýggja norðurlendska mentanartiltakið í Keypmannahavn er bæði ein góður sýnisgluggi og heilt rætta staðið at víðka um sín professionella netverk, halda Eivør, Guðrið Hansdóttir frá Byrta og Christian Elsner frá Nanook
Vanliga verður ikki tosað bæði føroyskt, íslendskt, grønlendskt og danskt í backstage-økinum á donskum festivalum. Men tað vóru júst hesi mál, ið hoyrdust handan pallin, fyrstu ferð Frigg Festivalurin varð hildin í Kongens Have í Keypmannahavn 9. og 10. mei.
Festivalurin er grundaður á eitt ynski um at sýna fram tónleik, mat, drykkir og sniðgeving frá teimum fýra norðurlondunum. Føroyska tónleikalívið var væl umboðað við 13 av í alt 21 nøvnum á plakatini.
Frálíkt átak
Eivør framførdi á stóra pallinum fríggjakvøldið, og hon var sera væl nøgd við at verða boðin at framføra í grønu oasuni mitt í danska høvuðsstaðnum.
'Eg haldi, hetta er eitt frálíkt átak og at tað er eitt framúr gott hugskot at savna teir norðurlendsku bólkarnar í Keypmannahavn, tí vit hava so nógv til felags, men hittast sjáldan fleiri í senn á sama staði. Og eg vóni, at danir taka væl ímóti festivalinum og varnast, at ein rúgva av áhugaverdum tónleiki verður skaptur í teimum smærri norðurlondunum, so festivalurin ikki bert verður eitt tiltak fyri føroyingar, grønlendingar og íslendarar', segði Eivør.
Víðka um netverkið
Eivør var ikki einsamøll um at gleðast yvir nýggja festivalin. Eisini Guðrið Hansdóttir frá Byrta var sera væl nøgd við tiltakið.
'Tað er feitt, at vit fáa høvi at hitta aðrar bólkar úr Grønlandi, Íslandi og Danmark, tí tað gevur eitt betri netverk, og tað hevur so stóran týdning í tónleikavinnuni. Og eg haldi tað er gott, at festivalurin hevur fingið fatur á so nógvum góðum nøvnum, sum til dømis Medina. Tað er ordiliga flott'.
Góður sýnisgluggi
Sum lið í fyrireikingunum til konsertina á Frigg Festivalinum, hevði grønlendski bólkurin Nanook verið á venjingarlegu í Keypmannahavn í nakrar dagar. Guitarleikarin Christian Elsner tók tað sum eitt stórt herðaklapp, at verða boðin at spæla á einum so stórum tiltaki.
'Fyri okkum hevur tað nógv at siga, at spæla á Frigg Festivalinum, tí tað er torført at sleppa at spæla á festivalum, tá man framførir á sínum upprunamáli. Tað er ein ómetaliga góður sýnisgluggi fyri okkum, at sleppa at spæla á einum staði í Danmark, har øll hava atgongd. Vit eru vanir við at spæla fyri fólki, ið kenna okkara tilfar sera væl, so vit eru eisini glaðir fyri at sleppa at spæla fyri einari fremmandari fjøld. So vit vóna, at vit fáa onkrar nýggjar fjepparar', segði Christian Elsner.
Norðurlendsk mentanarmiðstøð í Keypmannahavn
Hóast veðrið ikki var av tí besta, vóru nógvir føroyingar, íslendarar, grønlendingar og danir komnir gjøgnum sirmið fyri at vera við frá byrjan á festivalinum, ið Annika Biskopstø, Steintór Rasmussen, Hans Petur í Brekkunum og Barbara Holm høvdu skipað fyri.
'Hesi fýra londini hava so nógv til felags og eru kortini so ymisk. So tað var ein dreymur fyri okkum, at sleppa at sýna fram tað bestu úr londunum og at geva áskoðarunum eina góða uppliving', greiddi Barbara Holm frá. Meðan hon greiddi frá, fingu vit okkum av einum borðiski við smárættum úr teimum fýra londunum, ið vit høvdu keypt á festivaløkinum.
Har, sum eg búgvi, búgva einir 700 føroyingar og 300 íslendarar, og sum heild hendir heilt nógv fyri føroyingar og íslendarar, men einki av tí er so stórt, sum hesin festivalurin er. Vit vóna at festivalurin kann gerast ein norðurlendsk mentanarmiðstøð í Keypmannahavn, og eina ferð um árið kann vera høvið, har vit hittast í Keypmannahavn og fáa eina feita uppliving', segði íverksetarin, sum býr á Amagerbro.
Tónleikur á altjóða støði
Sambært Barbaru Holm snýr Frigg Festivalurin ikki bara um at vísa dønum góðan tónleik frá smærri Norðurlondunum, sum annars hevði verið nærum ósjónligur í donsku miðlunum – um man ikki tekur tey heilt stóru nøvnini sum og Bjørk og Teitur við.
'Eg haldi at føroyskur, íslendskur og grønlendskur tónleikur er á altjóða støði. Tað er javnan, at tónleikarar fáa gjøgnumbrot í Eysturríki, Týsklandi og USA, so um man sum dani ikki kennir nakað til hetta, so er tað spell. Høvuðsendamálið við festivalinum er tó ikki at vísa dønum, at har er ovboðið av góðum tónleiki í hinum londunum. Men eg vóni sjálvandi, at tey, ið ikki kenna til hendan tónleikin, fáa nakað gott burturúr', segði festivalfyrireikarin.
Festivalurin verður aftur næsta ár
Guðrið Hansdóttir vónaði, at Frigg Festivalurin ikki bara var ein eingangsfestivalur, og at festivalurin kanska fór at ferðast millum londini. Til hetta segði Barbara Holm:
'Longu nú kunnu vit siga, at festivalurin er so væl móttikin, at hann verður aftur næsta ár. Sum nú er, verður festivalurin aftur í Keypmannahavn næsta ár, men vit hava spælt við tankan um at flyta millum Reykjavík, Nuuk og Tórshavn. Tað kundi heilt sikkurt verið spennandi. Men hin vegin eru eisini fleiri festivalar í Reykjavík og Tórshavn, og vit hava ikki nakran áhuga í at kappast við teir'.
Les meira um Frigg Festivalin her


text:
Nýggjastu tíðindini
Melda til tíðindabræv
Tíðindi - 18. oktober 2013
FSF hevur tikið av innbjóðingini frá maltesiska fótbóltssambandinum, um at Malta og Føroyar spæla vinardyst á Ta' Qali Leikvøllinum á Malta týsdagin 19. november
Kring Ta' Qali Leikvøllin á Malta eru pláss fyri 18.000 áskoðarum
Um eina stóra viku, leygardagin 26. oktober, verða seinastu dystirnir í hesum kappingarárinum spældir, tá seinasta umfar í Effodeildini er á skránni.
Hetta merkir kortini ikki, at føroysku landsliðsleikararnir fáa frí frá fótbóltinum beinanvegin.
Fótbóltssamband Føroya hevur tikið av einari innbjóðing frá maltesiska fótbóltssambandinum, um at Malta og Føroyar spæla vinardyst á Malta týsdagin 19. november. Dysturin verður spældur á Ta' Qali Leikvøllinum, ið hevur pláss fyri 18.000 áskoðarum kring vøllin.
- Tað er altíð gott hjá føroyska landsliðnum at fáa vinardystir, tí seinastu nógvu árini hevur tað verið trpult hjá okkum at fáa tílíkar dystir, serliga á heimavølli. Hesin dystur hevur nevniliga við sær, at Malta kemur hendanvegin í juni mánaða komandi ár, sigur Jóannes Jakobsen, hjálparvenjari á A-landsliðnum.
Í fjør fóru landsliðsvenjararnir undir at hava vetrarvenjingar við landsliðsleikarunum, og hendan venjingin heldur fram komandi vetur, tá landskappingin endar.
- Nú hava vit so ein dyst at venja fram ímóti, umframt ein møguligan dyst tíðliga í mars mánaða komandi ár, og tað ger tað hugaligari við vetrarvenjingunum, sigur Jóannes Jakobsen.
Føroyar og Malta hava spælt ímóti hvør øðrum tríggjar ferðir áður. Í undankappingini til HM 1998 vóru londini í bólki saman, og í 2004 spældu Føroyar og Malta vinardyst á Svangaskarði.
Í EM-undankappingini endaði báðir dystirnir við 2-1 sigri til Føroyar, og í vinardystinum vann føroyska landsliðið 3-2.
Á seinasta FIFA-styrkislistanum er Malta nummar 140.


text:
Topplundi
Topplundi (frøðiheiti - Fratercula cirrhata) er ein sjófuglur av lundaætt, sum er eyðkendur við sínum reyða nevi og gulu trevsum, ið hann hevur fingið navn eftir. Topplundin heldur til, serliga á oyggjum, fram við strondini í norðara parti av Kyrrahavinum, í British Colombia í Kanada, landsynnings-Alaska og Aleutoyggjunum, Kamtjatka, Kuriloyggjunum og um alt Okhotskhavið. Topplundin eigur saman við hornalunda í støðum, men heldur annars eystari til enn hesin, so langt suðri sum á norðaru Channel Islands út fyri strondini í suður California.
Upprunaliga veiddu inuittar á Aleutoyggjunum og ainufólkið í Japan topplunda, bæði til matna og fyri at gera nýtslu av fjaðrum og skinni. Nú er topplundin friðaður um alt útbreiðsluøkið.
Slóðir úteftir[rætta | rætta wikitekst]
- University of Michigan Puffin Site
- Puffinpalooza.com A site about puffins
- [1] Proposal of Smith and Minor Islands
- [2] DNR Celebration of Approval


text:
Dar es Salaam
Dar es Salaam er størsti býur og týdningarmesti havabýur í Tansania. Býurin hevur fyrr itið Mzizima. Hann var høvuðsstaður landsins, til Dodoma gjørdist høvuðsstaður í 1973. Tað almenna fólkatalið í Dar es Salaam er umleið 4,3 milliónir (2012), men harafturat eru nógv túsund fólk, sum ikki eru skrásett nakrastaðni. Býurin er handilsmiðdepil í Tansania, og meginparturin av útflutningi landsins verður avskipaður haðan. Tað eru nógv ídnaðarvirki í býnum, og nógv ferðafólk vitjar hagar á hvørjum ári.


text:
Krossnev
Krossnev (frøðiheiti - Loxia curvirostra) livir mest í grannaskógum, og um veturin føðir hann seg mest av grannafræ, um summarið etur hann eisini ormar. Tað er spakur fuglur, men hagfastur er hann ikki, og á sumri ger hann stór rensl út í onnur lond — eisini higar til okkara. Til støddar er han nakað sum grátítlingur, men tjúkkari. Nevið er stutt og fórtligt; bæði yvirnevið og undirnevið hava stóran krók, sum skarast um hvønn annan — harav hava teir navnið. Veingir og vel eru morlitt, men annars er liturin sera ójavnur. Bøgan er grøn omaná, gulgrá í neðra. Ungarnir eru grásprøklutir við gulligum baki. Steggjarnir eru fyrst gulir, men teir rodna, alt sum teir eldast, og verða til endan fagurt reyðir. Tað, ið higar kemur, er mest ungfuglur, alreyður steggi er sera sjaldsamur at síggja. Summi árini koma teir í flokkum. Á sumri 1927 var meingi av teimum um allar Føroyar. Her eru eingir grannakonglar at høgga í, so ótu teir hømiliufræ í staðin. Tá ið leið út í august, rýmdu teir.[1]
Slag[rætta | rætta wikitekst]
- Loxia pytyopsittacus (Stórt krossnev)
- Loxia leucoptera (Vongblikut krossnev)
Sí eisini[rætta | rætta wikitekst]
Kelda[rætta | rætta wikitekst]
- ↑ Mikkjal á Ryggi: Fuglabókin, Dýralæra II. 1951.


text:
Nepal
Nepal er eitt lýðveldi í Asia. Høvuðsstaður er Kathmandu. Fólkatalið er umleið 26,5 milliónir. Nepal liggur millum Kina í norði og India í suðri. Tíggju av sekstan av heimsins hægstu fjøllum liggja har norðuri í Nepal, av teimum er eisini Mount Everest, ið er heimsins hægsta fjall og liggur á markinum millum Nepal og Kina. Lítla landið Nepal er ógvuliga avbyrgt land í syðra parti í Himaleiafjøllum. Flestu fólk eru hinduar, men hjá mongum fólkum er átrúnaðurin blandingur av hinduismu og buddismu. Til 1991 var kongur einaveldugur, men eftir harðan politiskan ófrið, varð skipanin broytt til parlamentariskt kongsveldi, og fólkið slapp at velja stýrið sítt, og nú styrir fólkavald stjórn landinum. Í 2006 varð kongurin koyrdur frá, og landið varð stovnað sum lýðveldi. Hægstu fjøll í heiminum - harímillum Mount Everest - eru í Nepal, og tí er landið væl umtókt ferðamál hjá fjallaklívarum og fólki, sum dámar at ganga í fjøllunum.
Kathmandu er høvuðsstaður í Nepal og størsti býur. Í gamla býarpartinum eru nógvar trongar gøtur og mong torg við gomlum templum og minnisvarðum. Í einum templi býr livandi gudinnan Kumari Devi, ein smágenta, sum kosin er at umboða hindugudinnuna Parvati. Gentan er í templinum, til hon kemur í kynsbúningaraldurin, tá verður ein onnur vald. Í Nepal eru mong fólkasløg. Sherparnir í eystara parti í hálendinum eru óføra djarvir fjallaklívarar. Gurkharnir miðskeiðis í landinum eru heimsgitnir fyri dirvi og evni síni sum hermenn og manna serdeildir bæði í indiska og bretska herinum. Newrarnir í Kathmandudali eru kendir fyri træskurðarlist sína, sum prýðir mong tempul og hús í Nepal. Meiri enn helvtin av fólkinum í Nepal er nepalar, ið eru ættaðir úr India. Um 90 % av fólkinum í Nepal arbeiðir í landbúnaðinum. Mong dyrka rís og aðra grøði í vælgjørdu bríkunum, sum eru laðaðar langt niðan í brøttu líðirnar. Soleiðis ber til at velta í lendi, sum annars hevði verið óhugsandi sum dyrkilendi. Sum aðrastaðni her um leiðir hevur monsunregnið alt at siga fyri gróðurin.


text:
Malakkahálvoyggin
Malakkahálvoyggin (maleisiskt: Semenanjung Tanah Melayu; teilendskt: คาบสมุทรมลายูrøkkur) er tætt suður ímóti ekvator (miðkring), har er hitin mest sum altíð tann sami bæði vetur og summar. Hvønn einsasta dag um middagsleitið oysir regnið niður nakrar tímar. Hálvoyggin er tí øll avtakin við tropiskum regnskógi. Fjøldin av fólkinum býr á oyrareingjunum og á lágslættunum og niðan ígjøgnum teir djúpu dalarnar. Nakað býr tó uppi í teimum niðaru háslættunum. Meðan fjøllini eru avtakin við regnskógi og savannuvøkstri, eru dalarnir, oyrareingirnar og lágslættarnir velt til rís. Teir velta so nógv rís, at teir selja til t.d. Kina, Evropa og USA.


text:
Franklin D. Roosevelt
Franklin Delano Roosevelt (føddur 30. januar 1882 í New York – deyður 12. apríl 1945 í Georgia) var 32. forseti í Sambandsríki Amerika. Roosevelt varð afturvaldur í 1936, í 1940 og aftur í 1944. Roosecelt doyði 12. apríl 1945 í Georgia. Nakað eftir deyða hansara var tann reglan samtykt, at eingin forseti mátti sita longur enn tvey valskeið. Hetta varð gjørt til tess at tryggja, at eingin forseti gjørdist so sterkur, at hann fekk ov nógv vald á Kongressini og stakríkjamyndugleikunum.
Roosevelt dugdi stak væl at nýta fjølmiðlarnar. Í tiltiknu røðum sínum kom hann á tal við meginpartin av amerikanska fólkinum, og tey stuðlaðu honum dyggiliga.
New Deal-politikkur Roosevelts[rætta | rætta wikitekst]
Undir valstríðinum hevði hann nýtt rakstrarrópið "New Deal", t.v.s. at kortini skuldu gevast av nýggjum til tess at fáa USA búskaparliga aftur á føtur. "New Deal"-politikkur hansara eydnaðist bara fyri ein part, tí hann fekk ikki vent gongdini av álvara, men hann fekk gjørt tað, at kreppan ikki vaks. Tað var ikki fyrr enn ímóti endanum av 1930-árunum, at amerikanski búskapurin rættiliga fór í gongd aftur, og tá var tað hernaðardubbingin, ið beindi fyri arbeiðsloysinum.
Hesi tiltøk gjørdu, at Rooseveltstjórnin kom í hornatøkur við amerikanska hægstarættin, sum í 1935 gjørdi úrskurð, ið segði, at fleiri av tiltøkunum hjá Rooseveltstjórnini vóru ikki í samstarvi við stýrisskipanina, men tá ið Roosevelt varð afturvaldur í 1936, fjaraði mótstøðan burtur.
Roosevelt setti hesi tiltøk í verk fyri at basa arbeiðsloysinum:
- Nýggjar landbúnaðarlógir vórðu settar í gildi, sum góvu bóndunum stuðul at minka um dyrkilendið til tess at minka um ovurframleiðsluna, sum skuldu hava við sær, at prísurin á landbúnaðarvørum hækkaði.
- Dollarin varð niðurskrivaður, soleiðis at amerikanskar vørur gjørdust bíligari á heimsmarknaðinum, og ávis inflatión var sett í verk, sum skuldi hjálpa til at fáa vinnutólini í gongd aftur.
- Stór almenn arbeiði vórðu sett í verk.
- Yrkisfeløgini fingu óskerdan rætt sjálvi at gera sáttmálar við arbeiðsgevararnar, og úrslitið varð, at loft varð lagt á arbeiðstíðina (40 tíma vika), og gólv varð lagt undir arbeiðslønina - minstaløn.
- Bankakervið, ið var meint rakt av kreppuni, varð endurskipað. Bankar, ið vóru farnir á heysin, sluppu ikki at lata uppaftur, og hinir bankarnir fingu ríkisveðhald, soleiðis at fólk ikki høvdu fyri neyðini at bera ótta fyri, at tann peningur, ið tey høvdu standandi í bankunum, var í vanda.


text:
4.-10. januar
2 KRØNIKUBÓK 29-32
Sangur nr. 114 og bøn
Innleiðandi viðmerkingar (3 min. ella minni)
DÝRGRIPIR ÚR GUDS ORÐI
„Sonn tilbiðing krevur hart arbeiði“ (10 min.)
2Kr 29:10-17 – Ezekias endurreisti íðin sonnu tilbiðingina
2Kr 30:5, 6, 10-12 – Ezekias bjóðaði øllum sannhjartaðum at koma saman at tilbiðja Gud
2Kr 32:25, 26 – Ezekias hevði verið hugmóðigur, men eyðmýkti seg (w05 15/10 25 stk. 20)
-
Leita eftir andaligum gimsteinum (8 min.)
2Kr 29:11 – Hvussu gekk Ezekias undan sum ein góð fyrimynd, tá ið tað snúði seg um raðfesting? (w13 15/11 17 stk. 6-7)
2Kr 32:7, 8 – Hvussu fyrireika vit okkum best til komandi trupulleikar? (w13 15/11 20 stk. 17)
Hvat hevur bíbliulesingin hesa vikuna lært meg um Jehova?
Hvat úr bíbliulesingini hesa vikuna kann eg brúka í boðanini?
-
Upplestur úr Bíbliuni: 2Kr 31:1-10 (4 min. ella minni)
GER FRAMSTIG Í BOÐANINI
Framløguuppskotini henda mánaðin (15 min.) Orðaskifti. Vís filmin Første forslag til præsentation af Vagttårnet, sum vísir, hvussu vit kunnu bjóða Vagttårnet, og tosa síðani við áhoyrararnar um høvuðspunktini. Vís á, hvussu boðarin legði upp til eina afturvitjan. Ger tað sama við tað næsta framløguuppskotið til Vagttårnet og síðani við heftið Góð tíðindi frá Gudi. Tosa um greinina „Soleiðis leiðir tú ein bíbliulestur við heftinum Góð tíðindi frá Gudi“. Eggja boðarunum til at gera sína egnu framløgu.
LÍVIÐ SUM KRISTIN
Sangur nr. 127
„Tað er ein framíhjárættur at byggja og viðlíkahalda bygningar, sum verða nýttir í sonnu tilbiðingini“ (15 min.) Orðaskifti. Bið tey, sum hava verið við til at byggja ríkissalir, siga frá, hvussu teimum dámdi. Tosa við bróðurin, sum stílar fyri reingerð og viðlíkahaldi av ríkissalinum, og bið hann siga frá, hvussu tað gongur fyri seg í samkomuni.
Samkomubíbliulestur: ia kap. 6 stk. 1-14 (30 min.)
Tak samanum, og sig í stuttum frá skránni í næstu viku (3 min.)
Sangur nr. 142 og bøn
Áminning: Spæl fyrst lagið eina ferð, og síðani syngur samkoman nýggja sangin.


text:
Jólaevangeliið
Jólaevangeliið verður frásøgnin um Jesu føðing ofta nevnd. Vanligt er at lesa jólaevangeliið til jólaguðstænastu, kristilig jólahald og tílík tiltøk á jólum.
Jesu føðing[rætta | rætta wikitekst]
"v1 Men tað hendi í teimum døgum, at tað komu boð frá Augustusi keisara um, at allur heimurin skuldi verða skrivaður í manntal. v2 (Hetta fyrsta manntalið var, meðan Kvirinius var landshøvdingi í Sýriulandi). v3 Og øll fóru at verða skrivað, hvør í ættarbygd sína. v4 Men eisini Jósef fór úr Galileu, úr bygdini Nasaret, niðan til Júdeu, til Dávids bygd, sum eitur Betlehem, tí at hann var slektaður av Dávids húsi og ætt, v5 at verða skrivaður, saman við Mariu, trúlovaðu festarmoy síni, sum var við barn. v6 Men tað hendi, meðan tey vóru har, at tíðin kom, at hon skuldi eiga barn. v7 Og hon átti son sín, hin fyrstafødda, og hon reivaði hann og legði hann í eina krubbu, tí at ikki var rúm fyri teimum í tilhaldshúsinum.
Hirðarnir[rætta | rætta wikitekst]
v8 Og tað vóru hirðar har í sama bygdarlaginum, sum lógu úti á markini um náttina og goymdu at seyðafylgjum sínum. v9 Og sí, eingil Harrans stóð hjá teimum, og dýrd Harrans ljómaði rundan um teir, og teir vórðu ógvuliga óttafullir. v10 Og eingilin segði við teir: »Óttist ikki; tí sí, eg kunngeri tykkum eini stór gleðiboð, sum skulu verða fyri alt fólkið. v11 Tí at tykkum er í dag ein frelsari føddur, sum er Harrin Kristus í Dávids staði! v12 Og hetta skulu tit hava til merkis: Tit skulu finna eitt barn reivað og liggjandi í eini krubbu.« v13 Og í somu stund var hjá einglinum ein fjøld av himmalskum herskarum, sum lovaðu Guði og søgdu: v14 »Heiður veri Guði í hægsta himli, [og friður á jørð, og í menniskjum góður tokki!«] v15 Og tað hendi, tá ið einglarnir vóru farnir frá teimum aftur til himmals, tá søgdu hirðarnir hvør við annan: »Latum okkum nú fara beinanvegin til Betlehem og vita um hesi tíðindi, sum hend eru, og sum Harrin hevur kunngjørt okkum.« v16 Og teir fóru við skundi hagar og funnu bæði Mariu og Jósef og barnið liggjandi í krubbuni. v17 Og tá ið teir sóu tað, søgdu teir frá teimum orðum, sum talað høvdu verið til teirra um hetta barn. v18 Og øll, ið hoyrdu tað, undraðust á tað, sum teimum varð sagt av hirðunum. v19 Men Maria legði sær øll hesi orð í geyma og hugsaði um tey í hjarta sínum. v20 Og hirðarnir fóru avstað aftur, og teir lovaðu og prísaðu Guði fyri alt tað, sum teir høvdu hoyrt og sæð, soleiðis sum tað hevði verið sagt við teir."


text:
Gott er víð góðum bókum. Gott er við nógvum bókum. Yrkingar áttu at fylt alt tað almenna rúmið. Yrkingar áttu at hingið uppi í bussum, í bussskýlum, umborð á strandfaraskipum, flogførum, á flogvøllinum, í skúlum, hjá læknum, á sjúkrahúsunum. Tú skuldi ikki gingið ein metur, uttan at rent teg í eina yrking.
Og tíðarrit sum Varðin og Vencil áttu at ligið í bíðirúminum hjá hvørjum lækna, um hann so vælir um tenn ella restina av kroppinum, sálina ella okkurt annað, so áttu hesi bæði tíðarrit at ríka øll, sum bíða.
Soleiðis!
Men tá ið tað ikki er so, so er gott við góðum tíðarritum og bókum annars. Tá ið man soleiðis fer til bókaútgávu, hittir tú tað sama sjakkið hvørja ferð, og er onkur ikki, so verður spurt, um hesin ella hasin hevur tað gott, um hann er sjúkur ella er í útlandinum ella hvussu …
Tey somu misteinkiligu vóru komin í Listaskálan at taka ímóti, meðan Dorit legði fram nýggja Varðan.
Hóast síni 95 ár, sær Varðin út sum fyrsta dagin. Nógv fólk var møtt at heiðra hann, stúgvandi fullur við tekstum av øllum slagi. Bæði yrkingar, greinar av ymiskum slag, viðtal, suttsøgur og ummæli eru við. Hansina Iversen hevur myndprýtt permuna.
Nýggi ritstjórin á Varðanum, Dorit Hansen, beyð okkum vælkomnum, og síðani lósu Sólrún Michelsen, Hanus Kamban, Vónbjørt Vang og Dorit Hansen sjálv.
Síðani gekk prátið, og tey, sum ikki høvdu sæst, síðani seinast onkur legði eina bók fram, gleddu seg til næsta bókatiltak.
Og nú er bara eftir at lesa Varðan.
OMR


text:
Eritrea
Staturin Eritrea (alment heiti) er eitt lítið land í Eysturafrika. Eftir frælsiskríggj í 20 ár loysti fjallalandið Eritrea frá Etiopia í mai 1991. Eritreiski frælsisherurin (EPLF) rak seinastu etiopisku herdeildirnar av landinum og fór so at gera landinum eina stjórnarskipan.
Fólkið í Eritrea roynir nú at fáa á føtur aftur búskapin og alt annað, sum varð oyðilagt í krígnum.
Søga[rætta | rætta wikitekst]
Loysing[rætta | rætta wikitekst]
Eritra hevði staðið undir Etiopia síðan 4. øld. Sum hjáland var tað limað inn í Etiopia í 1962. Næstan beinanvegin fóru Frælsisfylking Eritrea (stytt EPLF), og aðrar rørslur at berjast fyri frælsi. Í 1991 eydnaðist EPLF umsíðir eftir frælsisbardagar í næstan 30 ár at reka etiopiska herin úr landinum. Á fólkaatkvøðu í 1993 var eisini stórur meiriluti fyri loysing.
Bráðfeingisstjórn varð skipað, og í mai 1993 var Eritrea lýst at vera frælst ríki. Limir í EPLF, við Isaias Afewerki (føddur 2. februar 1946 í Asmara, Eritrea) á odda skipaðu tjóðarting, bóðu Vesturheimin um stuðul og hjálp og settu fólkaræði í gildi. Eritrea varð fyrsta land í Afrika at broyta landamørkini, sum evropeiska hjálandaveldið hevði sett.


text:
Steinkópur
Steinkópur (frøðiheiti Phoca vitulina) er uppi í teimum smáu kópunum, brimilin verður 150-190 cm langur og vigar 70-150 kg, opnan verður 130-170 cm long og vigar 60-110 kg. Teir eru ójavnt grámorreyðir og blettutir, grúkurin er rundbóllutur og snáðin stutt, hetta fær teir at líkjast frá láturkópi, sum hevur langvaksnan gnúk og langa snáð. Nósin kastar ullfeldin, áðrenn hann verður lagdur, og hann verður lagdur við stálgráum feldi, sum vatn rínur ikki við. Ungkópar, ið eru ikki kynsbúnir, fáa ljósamorreyðan feld. Steinkópur heldur til við strendurnar í tí lýggjara økinum norður í tað arktiska økið. Í Norðurhøvum er hann norðanfyri úr Frans Jósefslandi og Norðurnoregi, undir Svalbarði, Íslandi og serliga Suðurgrønlandi eystur í Kattegat og syðra partin í Eystarasalti og suður til strendurnar í Suðurportugal. Vestanfyri er hann suður til Cap Cod úti fyri Boston í Massachusetts. Steinkópur helt uppat at leggja í Føroyum í 18. øld; men hann sæst her regluliga. Í Norðurhøvum er steinkópur skiftur í eitt vestara og eitt eystara undirslag.
Steinkópur hevur ikki lagt í Føroyum síðan í 1800-talinum. Hóast Steinkópurin ikki hevur lagt undir Føroyum í langa tíð hevur hann verið sæddur her um leiðir við jøvnum millumbilum. Í 1963-1967 vóru skotpremiur latnar fyri kóp. Tá komu nakrir undirkjaftar av steinkópi úr Suðri. Í 2008 var ein nósi sæddur - somuleiðis í Suðri, men tað er ikki vist um hann er lagdur her, ella um hann er komin úr Hetlandi. Í bæði 2013 og 2014 var steinkópur sæddur í Eysturoynni. Hetta eru møguliga tekin um, at Steinkópurin er á veg aftur til Føroya. Nógvur steinkópur var undir Føroyum fyrr, men í farnu øld doyði hann út her. Umframt at steinkópur Phoca vitulina og láturkópur Halichoerus grypus ikki líkjast – steinkópur hevur eitt runt høvd mótsett láturkópi, ið hevur eitt langt trýn, so leggur steinkópur um summarið, meðan láturkópur leggur tíðliga á vetri. Steinkópanósin verður lagdur uttan tað hvíta loðskinnið, ið er so eyðkent fyri láturkópanósan, og kann tí svimja, beinan vegin hann er lagdur. Steinkópanósin sýgur mammuna í 4 vikur, eftir hann er lagdur og lívbjargar síðani sær sjálvum. Steinkópur leggur í mai-juni á skerjum og smáhólmum inni á sundum og fjarðum. Væl lá tí fyri at sláa steinkóp, og veðrið var til vildar hesa ársins tíð, so steinkópurin kólnaði burtur. Onkur hendinga steinkópur er tó at síggja. Vaksin steinkópur er sæddur av og á kring oyggjarnar, men tá hevur mann hildið tað verið talan um gestir úr Íslandi ella Hetland i.
Steinkópur etur fisk. Føðin broytist alt eftir, hvat ið er at fáa, til dømis hýsa, glýsingur, nebbasild, toskur, hvítingur, sild, skrubba og reyðsprøka, harumframt ryggleys djór. Steinkópur er rættiliga støðufastur og heldur seg við útgrunnar strendur, sandgrynnur og sandriv, har hann fær ligið og sólað sær. Tað kann bera á, at nósar í vána veðri, ella tí fólk órógvar teir, villast burtur frá mammuni. Hesir nósar verða nevndir ýlarar, tí teir ýla eftir opnuni, og teir minstu koma sjáldan undan. Steinkópur látrast stutt eftir, at nósin er lagdur, og av tí at fostrið ikki fer at mennast fyrr enn 5-3 mánaðir seinni, er opnan kviðin í níggju mánaðir. Nýlagdur nósi dugir at svimja beinanvegin, hann er 70-100 cm langur, vigar 8-12 kg og sýgur mammuna í 3-6 vikur. Steinkópur er kynsbúgvin, tá ið hann er 3-5 ára gamal, og hann kann gerast 20 ára gamal. Í vesturstovninum undir Kanada - Nýfundland og Labrador - eru tilsamans 13.000 kópar. Tey hava gjørt upp, at í øllum stovninum í Eysturatlantshavi eru einir 70.000 kópar, av teimum eru 25.000 kópar úr tí íslendska stovninum, sum er í minking. Við Stórabretlands strendur er ein stovnur, ið er 26.000 kópar, hann er í vøkstri. Tað, ið eftir er av steinkópaflokkinum, er skift í smástovnar fram við Noregs strondum, Írlands, í Norðsjónum, Eystarasalti, frá Danmark til Niðurlond, og nakrir fáir hundrað eru undir Fraklandi. Steinkópastovnurin undir Útnyrðingsevropa hevur ment seg aftur eftir eina umfarsjúku í 1988. Tá ið uml. 20.000 steinkópar doyðu. Á hvørjum ári verða nakrir fáir hundrað steinkópar dripnir í Grønlandi. Annars er steinkópur sum heild friðaður á teimum leiðum, har ið hann teikar, uttan í Íslandi og Noregi, har ið tey veiða nakað av honum t.d. til granskingarendamál, og annars við alitingarnar í Norðurhøvum. Síðan 1977 hevur allur kópur verið friðaður í Danmark.


text:
Tyrlur
Tyrlan er fjølbroyttasta maskinan, ið er á flogi. Hon flýgur frameftir, aftureftir ella eftir lið. Hon kann eisini fara beint oppeftir og niðureftir ella bara hanga í sama stað. Tyrlan kann fara uppfrá ella seta seg og henni nýtist onga flogbreyt. Tí er hon hent, har ið illa er atkomandi og á sjónum. Eisini kann hon seta seg ovast á háhúsum. Tyrlur eru í nógvum støddum. Tann minsta er ætlað eittans fólki, og tann størsta kann sum einki lyfta ein lastbil.
Tyrlan hevur ein ella tveir tyrlar, sum fáa hana uppfrá, og sum seta ferð á frameftir. Úr tyrlisbløðunum kemur megin, sum fær tyrluna á flog. Tyrlisbløðini eru úr sterkum plasti. Ukreinski amerikamaðurin, Igor Sikorsky, bygdi VS 300 í Connecticut í 1939. Hetta var fyrsta tyrlan við einum tyrli, og síðan hava tyrlur líktst henni.


text:
Virðismongd
Virðismongdin hjá eini funktión er tann mongdin av virðum, sum ein funktión hevur sum úrslit. Virðismongdin hjá funktiónini f skrivast: Vm(f).
Í eini krossskipan verða tølini, ið hoyra til virðismongdina, skriva upp eftir y-ásanum, eisini nevndur 2. ásur.
Also er virðismongdin tey y-virðini, ið ein funktión kann hava.
Dømi[rætta | rætta wikitekst]
Úrslitni hjá sinusi eru einans innan eindarkringin, tí hevur sinus hesa virðismongdina:
Hendan funktiónin hevur einans positiv tøl sum loysnir (um x er eitt reelt tal):
Minnislóg[rætta | rætta wikitekst]
Frummongdin verður altíð skriva eftir 1. ási, og virðismongdin altíð eftir 2. ási. Hetta kanst tú minnast til við at nýta stavraðið, Frummongd kemur jú áðrenn Virðismongd.


text:
Svalbarð
Svalbarð (á norskum Svalbard) er norskur oyggjaflokkur norðuri í Íshavinum. Svalbarð hevur umleið 2650 íbúgvar. Størstu búplássini eru Longyearbýurin, Barentsburg og Ný Ålesund. Skúlar eru á teim flestu búplássunum. Fyrr var stór loðdýraveiða í oyggjunum, men einasta vinna nú er námsvinna. Russar hava nøkur kolanám í Spitsbergen. Kanningarstøðir eru í oyggjunum. Sýslumaður stjórnar oyggjalandinum. Serstakar reglur eru í gildi, til dømis skal einki hervald vera. Lítil skattur fær arbeiðsfólk at fara til Svalbarðs. 60 prosent av Svalbarði eru undir jøklum. Skógur veksur ikki í arktiskum veðurlagi. Bara dýr, sum hava lagað seg eftir viðurskifunum, eru har: hvítabjørn, roysningur, tjúrur, kópur, rípa, fjallarevur og svalbarðsrein. Ansað verður væl eftir viðkvomu náttúruni. Ferðafólkini verða alt fleiri, og tey eru havd undir strongum eftirliti.
Innihaldsyvirlit
Politikkur[rætta | rætta wikitekst]
Í 1925 var Svalbarð við semju millum stórveldini og onnur avvarandi lond lagt undir norskt yvirvald og fyrisæti, tó so at fólk úr hinum semjulondunum kunna fáa virkisrætt. Oyggjarnar mugu ikki búgvast út hernaðarliga.
Fleiri lond hava troytt náttúruríkidømi í og undir Svalbarði, men í 1920 fekk Noreg yvirvaldsrættin, tá ið Svalbarðssáttmálin var gjørdur. Í Svalbardtraktatini verður staðfest, at Norra hevur fullan og órørligan hægstarætt yvir Svalbard, at Svalbard er ein partur av kongríkinum Norra, og at tað er Norra, sum tryggjar, at lógirnar, sum fevna um oyggjabólkin verða hildnar. Eisini verður staðfest, at borgarar og feløg úr øllum londunum, sum hava skrivað undir traktatina hava javnbjóðis rættindi til fiskiveiðu og alt slag av sjóvinnu-, ídnaðar-, náms- og handilsvirksemi á oyggjunum. Hetta hava m.a. russar gjørt brúk av í Barentsburg og hava útvegað Russlandi fótafesti á Svalbard. Øll árini síðani traktatin varð undirskrivað hevur Norra rikið námsvinnu á Svalbard, og hetta hevur verið grundarlagið undir búsetingini í Spitsbergen.
Sólarmyrking 2015[rætta | rætta wikitekst]
Tað er bara í Svalbarði og í Føroyum at sólarmyrkingin fríggjadagin 20. mars 2015 kundi upplivast á landi.[1] Christin Kristoffersen, borgarstjóri í Longyearbýnum, upplýsti fyri Ritzau, at tey væntaðu umleið 1500 ferðafólk til Svalbard í sambandi við sólarmyrkingina. Frammanundan búðu 2500 fólk á oynni og so var ikki pláss fyri fleiri, um trygdin framvegis skal haldast í hásæti. "Trygdin kemur fyrst, sjálvt tá tað er sólarmyrking. Tað er sólarmyrking, ja, men her er kalt, hotellini eru full og her eru hvítabjarnir. So halt teg burtur". Soleiðis ljóðaðu boðini frá myndugleikunum á Svalbard til tey ferðafólk, sum høvdu fingið hug at koma til Svalbard fyri at uppliva sólarmyrkingina. Tí hotellini eru øll fylt, og tað er bítandi kalt í mars mánaði, og hvítabjarnirnar sníkja seg runt. Í 2011 drap ein hvítabjørn ein bretskan tannáring á Svalbard, og tað er seinastu ferð, at fólk eru dripin av hesum stóru djórunum har. Men í miðal verða tríggjar hvítabjarnir skotnar um árið av fólkum, sum skjóta í sjálvverju.[2][3]
Skalvalop í 2015[rætta | rætta wikitekst]
Hin 19. desember 2015 hendi eitt skalvalop á Svalbard, ið kravdi í minsta lagi eitt mannalív, ein maður í 40-unum doyði. Skalvurin tók fleiri hús við sær og flutti tey. Fólk á oynni savnaðust við spaka í hond fyri at leita eftir saknaðum fólkum. Húsini har ið skalvalopið fór fram vóru evakueraði. Í minsta lagi 9 fólk vórðu innløgd á sjúkrahús.[4]
Keldur[rætta | rætta wikitekst]
- ↑ http://www.nord24.no/Svalbard____Ikke_kom_hit_20__mars___det_er_kaldt_og_vi_har_problemer_med_isbj_rner-5-32-20754.html
- ↑ http://www.avisa-hordaland.no/nyhende/npk/svalbard-----ikkje-kom-hit-for-aa-sjaa-solformoerkinga
- ↑ http://nyhederne.tv2.dk/samfund/2015-03-13-afviser-sol-turister-hold-jer-vaek-her-er-udsolgt-bidende-koldt-og-isbjoerne
- ↑ nrk.no - En omkommet etter stort skred på Svalbard


text:
Orð og lag (1994): Kajfinn Hammer
1. Heim til Himmalin við brúðarskaranum tú ert á ferð
gjøgnum hesa dálkaðu av synd so óndu, falnu verð;
mangar freistingar teg tøla, ja, mangt dálka vil teg víst,
men í Jesu Navni tú tó altíð sigraði til síðst!
Niðurlag: Lat tí klæði tíni altíð vera hvít,
og lat ikki olju tróta á høvdi tínum her!
Vandin varða um hitt hvíta brúðarlín,
tú í trúnni glaður ber.
2. Hungur sendi Eg í landið, hungur eftir Orði Guðs,
og hvør niðurboygd og plágað sál skal aftur gerast glað.
Eins og Naftali, sum hind, ið leys er sloppin, spælir sær,
so kann sál tín prísa Guði fylt við gleði dag um dag!
3. Undurfulla framtíð Harrin gevur tær og eina vón,
og tú kennir Andans salving og tá sært tú hesa sjón:
Síggj, Eg skapi nakað nýtt, ja, hygg, tað spírar longu nú,
undurfullan frið sum flóðin – mitt í henni stendur tú!
4. Eins og Ehud eina gomer langt tvíeggjað svørð tú tak,
og við høgru lið tað bind, til reiðar statt, ja, bið og vak!
Kappar tínir, Teman, skulu dvína, fella heilt í fátt!
Pálmaborgin opin stendur, vinur, málið tað er nátt!
5. Hesin heimur er eitt hermót fyri brúður Jesu Krists,
mong í stríðnum snúgva undan, Andans eld tey hava mist;
og Hin Óndi leikar í og sum ein leyva vísir tenn,
óttast tú ei fyri honum, men sig: Harrin livir enn!


text:
Wikipedia:Wikipedianarar
Wikipedianarar eru vanlig fólk ið eru virkin á Wikipedia við at skriva og/ella rætta. Øll kunnu gerast Wikipedianarar. Tað eru yvir 10.000 skrásettir Wikipedianarar á føroysku Wikipediu, tó eru tað bert fá av teimum, ið eru virkin. Um ein trýstir á talið av greinum, ið er at finna á forsíðuni í teiginum ovast á síðuni, har tað stendur "Vælkomin á Wikipedia", so kemur ein til eina síðu við hagtølum um tað sum hendir á føroysku Wikipediu, allar Wikipediur hava slíkar síður. Har sæst talið av skrásettum brúkarum, og hvussu nógv ið hava verið virkin seinastu 30 dagarnar. Onnur ið hava verið virkin áðrenn seinastu 30 dagarnar, eru sostatt ikki at finna har uttan bara í tí samlaða talinum av skrásettum brúkarum. Um ein trýstir á "Virknir brúkarir (limalisti)", tvs. á orðið limalisti, so kemur ein listi fram við Wikipedianarunum, ið hava verið virkin seinastu 30 dagarnar og hvussu nógvar rættingar ið tey hava framt.
Á teimum størru Wikipediunum hava tey ofta upprættað verkætlanir fyri at samskipa arbeiði um at skriva um eitt ávíst evni. T.d. er Føroyar upprætta sum verkætlan á donsku, norsku og ensku Wikipediunum, møguliga eisini á øðrum.
Wikipedianarar seta seg onkuntíð í samband við aðrar brúkara fyri at biðja um hjálp til eitt hvørt, tað kann t.d. vera um málsligar spurningar vm. Tá er tað smart, at man hevur skrásett seg á síni brúkarasíðu við teimum málsligu førleikum ið ein hevur, so onnur ið leita eftir onkrum ið t.d. dugir eitt mál, ið viðkomandi ynskir at fáa ein grein týdda frá, so kann finna fram til ein brúkara og spyrja viðkomandi, um hann ella hon vil vera so vinarlig at týða ein part av einari grein til hesa Wikipediuna. Wikipedianarar brúka ofta kjaksíður, bæði teirra egnu, kjaksíður hjá øðrum brúkarum og kjaksíður sum hoyra til greinar, fyri at kjakast um t.d. innihaldi á einari ávísari síðu, t.d. um ein ikki er samdur við tí sum ein annar brúkari hevur skriva, so ber til at kjakast um tað og harvið møguliga finna fram til eina semju, og harvið kann greinin gerast betri/rættari.


text:
Grønland
Grønland, á grønlendskum Kalaallit Nunaat, eru oyggjaland í Arktis og Norðuratlantshavi, og er partur av danska ríkinum saman við Danmark og Føroyum. Høvuðsstaður er Nuuk, og í landinum búgva umleið 60 000 íbúgvar. Høvuðsmálið er grønlendskt. Grønland er heimsins størsta oyggj og er næstan alt í norðurpolarringinum.
Í 2008, tá fólkaatkvøða varð hildin í Grønlandi um sjálvstýrislógina hin 25. november 2008, var greiður meirluti í Grønlandi fyri størri sjálvstýri. Meira enn tríggir fjórðingar av grønlendingum, sum vóru á fólkaatkvøðu , atkvøddu fyri nýggju sjálvstýrislógini. Góð 70 % av grønlendingum luttóku í fólkaatkvøðuni [1]. Føroyar fingu eina líknandi lóg, yvirtøkulógina, sum varð viðtikin í Fólkatinginum og Løgtinginum í 2005 umfrat uttanríkispolitisku lógina.[2]
Innihaldsyvirlit
Søga[rætta | rætta wikitekst]
Høvuðsgrein: Grønlands søga
Helst hava forsøgulig fólk verið í Grønlandi frá um 8000 f.Kr. Fremri mentanir tóku seg upp um 2000 f.Kr. Ein teirra er smáreiðskapsfólkið í Arktis, sum kanska er ættað frá sibirum, ið høvdu gingið um Beringssund úr Asia til Alaska, meðan tað var landfast í seinastu ístíð. Teir búsettu seg heilt eysturi í Grønlandi um 2000 f.Kr. Seinni býttu teir seg sundur í ættbólkar og verða nú á døgum nevndir inuittar. Í Evropa hava teir verið nevndir eskimoar. Inuittar dugdu at laga seg til harðbalna lívið í kalda grønlendiska veðurlagnum. Teir veiddu til dømis reindýr og kóp.
Elsta søga um Grønland er at finna í íslendingasøguni Eiriks søga reyða, sum fortelur um norðbúgvan Eirik Reyða, ið flutti úr Íslandi til eitt land vestanfyri. Hann nevndi landið Grønland, tí hann metti hetta vera eitt gott og jaligt navn. Við tíðini settust nógvir norðbúgvar í Grønlandi.
- Um 986 - Eirikur Reyði setur búgv í Grønlandi.
- 1261 - Grønland fer undir Noreg.
Politikkur[rætta | rætta wikitekst]
Høvuðsgrein: Grønlendskur politikkur
Grønland og Føroyar eru í ríkisfelagsskapi við Danmørk.
Fólkaatkvøða í november 2008[rætta | rætta wikitekst]
Grønlendingar atkvøddu sum væntað fyri sjálvstýrislógini á fólkaatkvøðuni 25. november 2008. Tríggir av fýra veljarum søgdu ja, meðan ein segði nei. Valluttøkan var 72 %, sum er nógv í Grønlandi. Úrslitið av fólkaatkvøðuni var ein sannførandi meirluti fyri øktum sjálvstýri. Tá talt var upp, vóru 75,54 % fyri og 23,57 % ímóti. Restin av atkvøðunum vóru antin blankar ella ógildugar. Tilsamans 39 285 fólk høvdu atkvøðurætt og vallutøkan var 71,96 %. Tað var beinanvein greitt, tá farið varð undir at telja atkvøðurnar, at greiður meirluti var fyri øktum sjálvstýri. Eitt skifti var meirlutin oman fyri 80 %, men tá úrslitini komu úr teimum stóru býunum í Vesturgrønlandi, minkaði meirlutin eitt sindur. Í Nuuk var mótstøðan størri enn í restini av landinum, orsøkin kann vera, at fólkið í Nuuk er meira samansett og at fleiri danir búgva har [3].
Grønlendska sjálvstýrislógin kemur í gildi 21. juni 2009. Einki er at siga til, at Danmark ynskir at varveita ríkisfelagsskapin við Grønland, sum teir fingu endaliga við Kielerfriðinum 1814. Nú úrslitið av fólkaatkvøðuni er greitt og nýggja sjálvstýrislógin kemur í gildi í staðin fyri heimastýrislógina frá 1979, er slóð ruddað fyri, at Grønland tekur á seg fleiri málsøki frá dønum at umsita og samstundis eisini fær fult ræði á ráevnum í undirgrundini.
Úrslitið fyri alt landið gjørdist fylgjandi[rætta | rætta wikitekst]
- Ja: 21 355 (75,54%)
- Nei: 6 663 (23,57%)
- Blankar: 175 (0,62%)
- Ógyldugar: 75 (0,27%)
- Atkvøðurætt: 39 285
- Atkvøðuluttøka: 71,96%
Landstingsval 2014[rætta | rætta wikitekst]
Í 2014 kom fram, at Aleqa Hammond, sum var landstingsforkvinna Grønlands, hevði brúkt almennar pengar til egið brúk tvær ferðir, einaferð til eina ferð fyri familjuna og einaferð til eina privata veitslu, talan var um 106.000 krónur, sum landstingsgrannskoðararnir kravdu at hon rindaði aftur. Sambært landstingsgrannskoðarunum, stavaði meginparturin av útreiðslunum frá apríl 2013, og hóast teir bóðu um at fáa rætt lag í óskilið beinanvegin, so var tað ikki fyrrenn í august 2014, at Aleqa Hammond rindaði pengarnar aftur. Málið elvdi til mikið rok í Grønlandi, og misálit var reist móti Hammond. Hon yvirlivdi misálitið við einari atkvøðu í meirluta sum feldi uppskotið. Men hon valdi at søkja um farloyvi, meðan málið um hennara peningaviðurskifti vóru kannað. Farloyvi varð játtað henni, men síðan tóku tríggir ráðharrar – tveir úr Siumut og ein úr Atassut seg úr stjórnini, og hin 1. oktober tók Atassut seg úr stjórnini.[4] Seinni sama dag skrivaði Aleqa Hammond út nýval, sum varð hildið 28. november 2014. Siumut endurvann valið, tó við fáum atkvøðum fleiri enn IA. Nýggj samgonga varð skipað millum Siumut, Atassut og Demokraatit við Kim Kielsen frá Siumut sum nýggjum landsstingsformanni.
Fólkið[rætta | rætta wikitekst]
Í 2013 búðu 57 714 fólk í Grønlandi [5], og tað er met, men sambært framrokningum hjá grønlendsku hagstovuni fer fólkatalið at minka í komandi árum. Framrokningin vísir, at í 2040 fara 53 856 fólk at búgva í Grønlandi, harav 46 688 eru fødd í Grønlandi. Samanborið við hagtølini fyri 2013 merkir hetta, at lutfalsliga fleiri grønlendingar fara at flyta av landinum. Hagstovan sigur, at uttan tilflyting uttaneftir hevði fólkatalið minkað uppaftur meiri.
Grønlendingar eru nøgdir við lívið. Tað vísir ein kanning, sum er gjørd. Kanningin byrjaði í 1994, og nú úrslitið er kunngjørt, vísir tað, at 94 prosent av grønlendingum siga seg verða nøgdar við lívið. 1 200 fólk vórðu við í kanningini, tey vóru bæði í býunum og í bygdunum.
Yvir 18 000 grønlendingar búgva í Danmark, og kvinnurnar eru í stórum meirluta.
Brotsgerð[rætta | rætta wikitekst]
Grønland hevur lutfalsliga flest brotsverk í ríkisfelagskapinum. Lutfalsliga verða fleiri brotsverk meldað í Grønlandi enn í Danmark og Føroyum. Fyri hvørji 10 000 fólk er talið av meldingum 211, 801 og 1019 fyri ávíkavist Føroyar, Danmark og Grønland. Serliga er støðan ring í Grønlandi, tá talan er um neyðtøkur og blóðskemd. Her er lutfallið 10 ferðnar hægri í Grønlandi enn í Danmark ella Føroyum.
Upprunafólkið[rætta | rætta wikitekst]
Helst hava forsøgulig fólk verið í Arktis frá um 8000 f.Kr. Fremri mentanir tóku seg upp um 2000 f.Kr. Ein teirra er smáreiðskapsfólkið í Arktis, sum kanska er ættað frá sibirum, ið høvdu gingið um Beringssund úr Asia til Amerika, meðan tað var landfast í seinastu ístíð. Teir búsettu seg heilt eysturi í Grønlandi um 2000 f.Kr. Seinni býttu teir seg sundur í ættbólkar og verða nú á døgum nevndir eskimoar. Inuittar dugdu at laga seg til harðbalna lívið í kalda arktiska veðurlagnum. Teir veiddu til dømis reindýr og kóp [6].
Landafrøði[rætta | rætta wikitekst]
Høvuðsgrein: Grønlendsk landafrøði
Grønland, sum er heimsins størsta oyggj er 2 175 600 ferkilometrar, ella á stødd við øll Norðurlondini, Stóra Bretland, Týskaland, Benelukslondini, Pólland, Eysturríki og Sveis tilsamans. Hóast støddina, er "bert" búgvandi á 341.700 fermetrum, ella á einum landaøki, sum er á stødd við Týskaland. - 1 833 900 ferkilometrar er innanlandsísur, sum er millum tríggjar og fýra kilometrar tjúkkur í støðum. Meir enn 80 prosent av Grønlandi er ísur, og hesin er í miðal 1 500 metrar djúpur. Bráðnaði grønlendski ísurin, hevði Grønland helst verið eitt oyggjaland. Strondin í Grønlandi er umleið 40 000 kilometrar til longdar. Arktiska frostmýran er eitt tað kaldasta og turrasta økið í heiminum.
Høvuðsstaðurin og størsti býurin er Nuuk. Hans Egede var dansk-norskur prestur, missiónerur og landtøkumaður, og verður mintur sum grundleggjarin av býnum.
Kommunur[rætta | rætta wikitekst]
Búskapur[rætta | rætta wikitekst]
Høvuðsgrein: Grønlendskur búskapur
Í Suðurgrønlandi verða umleið 24 000 seyðir slaktaðir um árið. Fiskivinnan er tó týdningarmesta inntøkukeldan í Grønlandi.
Keldur[rætta | rætta wikitekst]
- ↑ http://www.nytimes.com/2008/11/27/world/europe/27greenland.html?_r=0
- ↑ tinganes.fo - 12-05-2005 | Tvær lógir sum styrkja okkara sjálvstýri
- ↑ http://news.bbc.co.uk/2/hi/europe/7749427.stm
- ↑ aktuelt.fo - Bara Siumut eftir: Krevja nýval í Grønlandi
- ↑ https://www.cia.gov/library/publications/the-world-factbook/geos/gl.html
- ↑ http://snl.no/Gr%C3%B8nland/befolkning
Ávísingar úteftir[rætta | rætta wikitekst]
- Namminersorlutik Oqartussat - Grønlendska heimastýrið
- Greenland - CIA World Factbook
- Naatsorsueqqissaartarfik - Grønlendsk hagtøl
- Greenland Tourism - Ferðaráð Grønlands


text:
till
Organized by : LGBT Føroyar
Viðtøkur fyri LGBT Føroyar
§1 Navn og heimstaður
Rørslan eitur “LGBT Føroyar”* – rørsla til frama fyri samkyndum, tvíkyndum og transpersónum
Rørslan hevur heimstað í Tórshavn
§2 Endamál
Endamál rørslunnar er :
Vit hittast fríggjadagin 27. juli kl 16:00 í Gundadali, síðani verður skrúðgonga og vit enda í Tórsgøtu har ein litrík konsert verður fyri alla familjuna.
Tiltakið er ókeypis, eisini verður andlitsmáling og undirhald til børnini. Ælabogafløgg og onnur litrík ting verða útlutaði - eisini kunnu tit fáa kaffi, køkur og sunkist!Read more


text:
Toskur
Toskur (frøðiheiti - Gadus) Toskur er báðumegin Atlantshav. Í Barentshavinum frá Novaja Semlja og Svalbarði til Jan Mayen og suður til Biskeiavíkina. Í Eystarasalti, donskum sjógvi, í Norðsjónum, undir Føroyum, Íslandi og Grønlandi. Frá Nýfundland og Labrador til Norðurcarolina. Toskur verður upp í 180-200 cm, valgrønur um bakið og síðurnar, settur við tøttum, dimmum, gráligum ella brúnligumblettum. Undir búkinum er hann ljósur, hvítur ella gráhvítur. Men eisini aðrar litir hevur hann, t.d. dimmbrúnur (flotfiskur), reyðbrúnur (í taranum). Strikan er hvít/ gráhvít. Toskur hevur tríggjar ryggfjaðrar og tvær gotfjaðrar, ið allar eru nakað avrundaðar í skapi. Strikan er nakað bogin yvir uggafjøðurini. Hann er klænur um klingruna, og sterturin er beinur aftan. Hann hevur yvirbit. Finnan er líka long sum eygnatvørmátið. Gotið er undir fremra enda á mittastu ryggfjøðurini. Kjaftklovin kemur aftur undir fremru trom á eygnasteininum. Toskur er virðismikil fiskur og verður nógv veiddur.


text:
Selen
Selen er frumevnið nummar 34 í skeiðbundnu skipanini. Selen fæst eisini sum kostískoyti og er ein týdningarmikil antioksidantur, ið verjir kyknirnar ímóti umhvørvisdálking og leysum negativum radikalum. Leys radikal verða frígivin av luftdálking, ultraviolettum ljósi og tubaksroyki. Nógvar kanningar benda á, at hesi fríu radikalini í longdini kunnu vera krabbameinselvandi. Selen hevur alstóran týdning fyri fleiri sálarligar- og kropsligar virkningar. Selen stimbrar immunverjuna og er partur av fleri enzymprocessum. Í Norðanlondum er sera lítið av selen í jørðini í mun til aðrastaðni í heiminum.


text:
Orð og lag: Mosie Lister
Týtt: Flóvin Tyril
Upprunaheiti: He knows just what I need
1. Mín Jesus veit, tá leið mín trong er,
tá einsemi og pína slær.
Hann sær hvørt tár og alt, teg tyngir,
veit ráð og ugga veitir tær.
Niðurlag: Mín Jesus veit, hvat nýtist mær.
Áh, ja, hann veit, hvat nýtist mær.
Hann troyst mær ber
og tørv mín nøktar her,
ja, hann veit, hvat nýtist mær.
2. Mín Jesus veit, tá eitthvørt nívir,
veit, hvat mítt hjarta bera kann,
meg lyftir upp, tá mótið fellur –
sum eingin annar troystar hann.
3. Tá aðrir vinir tykjast svíkja
og dimm og vónleys er mín leið,
tá veit eg, at hans hond mær heldur,
hann teskar: „Óttast ikki, nei!“


text:
Noyða Jehova vitni fólk at skifta trúgv?
Royna Jehova vitni at vinna sær limir? Noyða tey onnur at skifta trúgv?
Eru Jehova vitni sionistar?
Vit grunda okkara trúgv á Bíbliuna, sum ikki tekur nakran etniskan bólk fram um annan.
Trúgv
Hvat trúgva Jehova vitni?
Her fært tú eitt stutt yvirlit yvir 15 av okkara grundleggjandi trúarlærum.
Trúgva Jehova vitni á Jesus?
Hugsa um, hví tað er av alstórum týdningi hjá sonnum kristnum at trúgva á Jesus.
Halda Jehova vitni, at tey hava ta einastu sonnu trúnna?
Segði Jesus, at nógvir vegir eru til frelsu?
Halda Jehova vitni, at tey eru tey einastu, sum verða frelst?
Bíblian greiðir frá, hvør fær møguleika at verða frelstur.
Virða Jehova vitni aðrar trúarbólkar?
Hvussu vísa sonn kristin øðrum virðing?
Hví vilja Jehova vitni ikki hava blóð?
Nógvar misskiljingar eru um Jehova vitni og blóðflutning. Les okkara áskoðan.
Trúgva Jehova vitni á Gamla testamenti?
Eru partar av Bíbliuni avoldaðir? Hvussu kunnu lærurík søga og hent ráð í Hebraisku skriftunum gagna kristnum í dag?
Hví brúka Jehova vitni ikki krossin í síni gudsdyrkan?
Hóast vit eru kristin, brúka vit ikki krossin í okkara gudsdyrkan. Hví ikki?
Samskipan
Hví verður navnið Jehova vitni brúkt?
Fá at vita, hvaðani navnið stavar.
Hvør stovnaði samkomuna hjá Jehova vitnum?
Hví kann tað ikki sigast, at Charles Taze Russell stovnaði ein nýggjan átrúnað?
Hvussu verður arbeiðið hjá Jehova vitnum fíggjað?
Hvussu ber tað til, at okkara heimsumfatandi boðanararbeiði veksur, hóast eingin peningainnsavning fer fram, og eingin tíggjund verður kravd?
Lata Jehova vitni tíggjund?
Hava Jehova vitni skyldu at lata eina ávísa upphædd?
Hava Jehova vitni ein løntan prestaskap?
Eru tey býtt sundur í prestar og leikfólk? Hvørji boða gleðiboðskapin og undirvísa?
Hava Jehova vitni kvinnuligar boðarar?
Hvønn leiklut hava kvinnur í heimsumfatandi boðanararbeiðinum hjá Jehova vitnum?
Hvussu eru samkomurnar hjá Jehova vitnum skipaðar?
Fá at vita, hvussu vit fáa undirvísing og leiðbeining í samkomuni.
Hvat er stýrandi ráðið hjá Jehova vitnum?
Eru limirnir í hesum ráðum leiðarar í okkara samskipan?
At vera Jehova vitni
Hvussu verði eg Jehova vitni?
Matteus 28:19, 20 vísir á trý stig.
Ber tað til at melda seg úr Jehova vitnum?
Hetta kann gerast upp á tveir mátar.
Halda Jehova vitni seg burtur frá fyrrverandi limum?
Av og á er tað neyðugt, at onkur verður útihýstur, og tað kann hjálpa viðkomandi aftur í samkomuna.
Boðan
Hví ganga Jehova vitni hús úr húsi?
Les, hvat Jesus bað sínar fyrstu lærisveinar gera.
Royna Jehova vitni at vinna sær frelsu við at ganga hús úr húsi?
Hvat trúgva vit um frelsu og um, hvat skal til fyri at verða frelstur?
Hví vitja Jehova vitni fólk, sum longu eru trúgvandi?
Hví vitja vit fólk, sum hava sína egnu trúgv?
Noyða Jehova vitni fólk at skifta trúgv?
Royna Jehova vitni at vinna sær limir? Noyða tey onnur at skifta trúgv?
Hvat er eitt bíbliuskeið?
Svar upp á spurningar um okkara ókeypis bíbliuskeið.
Gera Jehova vitni trúboðaraarbeiði?
Hvør ger trúboðaraarbeiði, og hví? Fær nakar serliga upplæring í tí sambandi?
Hava Jehova vitni kvinnuligar boðarar?
Hvønn leiklut hava kvinnur í heimsumfatandi boðanararbeiðinum hjá Jehova vitnum?
Møti og tilbiðing
Hví rópa Jehova vitni sítt samkomuhús ein ríkissal?
Fleiri orsakir eru til, at vit rópa okkara samkomuhús „Ríkissalur hjá Jehova vitnum“.
Hví brúka Jehova vitni ikki krossin í síni gudsdyrkan?
Hóast vit eru kristin, brúka vit ikki krossin í okkara gudsdyrkan. Hví ikki?
Hvat sigur Bíblian?
Hava Jehova vitni sína egnu bíbliu?
Brúkar tú fleiri bíbliuumsetingar, fært tú meira burturúr, tá ið tú kannar Bíbliuna. Bíbliuumsetingin New World Translation of the Holy Scriptures er góð at brúka, tí hon er heilt serlig á trimum økjum.
Trúgva Jehova vitni á Gamla testamenti?
Eru partar av Bíbliuni avoldaðir? Hvussu kunnu lærurík søga og hent ráð í Hebraisku skriftunum gagna kristnum í dag?
Samfelagsligur og politiskur leiklutur
Hví fara Jehova vitni ikki í kríggj?
Jehova vitni eru kend í øllum heiminum fyri at nokta at fara í kríggj. Hví gera vit tað?
Veita Jehova vitni neyðhjálp?
Fá at vita, hvussu vit veita trúarfelagum og øðrum neyðhjálp.
Familjulív
Taka Jehova vitni ímóti læknaviðgerð?
Nøkur halda, at Jehova vitni als ikki taka ímóti læknaviðgerð? Er tað rætt?
Hví vilja Jehova vitni ikki hava blóð?
Nógvar misskiljingar eru um Jehova vitni og blóðflutning. Les okkara áskoðan.
Syndra Jehova vitni familjur, ella styrkja tey tær?
Jehova vitni verða av og á ákærd fyri at syndra familjur. Men eru tað tey, sum eru atvoldin til ósemjur?
Hava Jehova vitni reglur um tað, at tvey ganga saman?
Er tað bara til stuttleika, at tvey ganga saman, ella liggur meira í tí?
Banna Jehova vitni ávísum filmum, bókum ella sangum?
Hvørjar meginreglur skulu kristin hugsa um, tá ið tey velja undirhald?
Siðir og høgtíðir
Hví halda Jehova vitni ikki jól?
Nógv halda jól, sjálvt um tey vita, hvaðani jólini stava. Hví halda Jehova vitni ikki jól?
Hví halda Jehova vitni ikki páskir?
Tey flestu halda, at páskirnar eru ein kristin høgtíð. Hví halda Jehova vitni ikki páskir?
Hví halda Jehova vitni ikki føðingardag?
Her verður víst á fýra síður av føðingardagshaldi, sum vísa, hví Gudi ikki dámar tað.
Hvørji eru Jehova vitni?
Eru Jehova vitni kristin?
Fá at vita, hvør munurin er á okkum og øðrum trúarbólkum, ið rópa seg kristnar.
Eru Jehova vitni protestantar?
Tvær orsakir til, at Jehova vitni eru øðrvísi enn aðrir ikki-katólskir trúarbólkar, sum eisini verða róptir kristnir.
Eru Jehova vitni ein amerikanskur trúarbólkur?
Fýra sannroyndir um hesa altjóða samskipanina.
Eru Jehova vitni sionistar?
Vit grunda okkara trúgv á Bíbliuna, sum ikki tekur nakran etniskan bólk fram um annan.
Eru Jehova vitni ein sekt?
Samanber tvær vanligar fatanir um sektir við sannleikan um Jehova vitni.


text:
Orð: Hans Andrias Djurhuus
Lag: Brátt lýsir í eystri
1. Vit livdu í ótta, tí leingi var so,
at ei funnu skjól vit í neyð,
og okkara søga ber sárastu boð,
at ofta var lívsvón sum deyð.
Vit ræddust hvønn vanda, várt dirvi var veikt.
Tó nú flýgur ørn yvir heyg.
2. Og nú er tað so, at hin óttin, ið stjól
várt dirvi á myrkastu nátt
og setti seg tryggan í hásætisstól
og voldi, vit fullu í fátt,
hann verður at týnast og hvørva av breyt.
Vit reka tann gest út um gátt.
3. Tí fylkingin mennist, og merkið er frítt,
og nú hoyrist treystari lag.
Tað havgirda landið, ið mítt er og títt,
skal liva sín fagrasta dag.
Við ljóðandi lúðrum í ljómandi sól
stevnir ungmannaliðið av stað.
4. Tað angar av vári og grør um tín fót,
tað lýsir av vilja og vón.
Nú ríða vit reystliga risunum mót’,
sum ráða teim londum í nón. –
Nú tváast av andliti roykstovusót,
og nú setast stórverk á stovn.
5. Tað dunar í hamri, tað svarar í skor
so manandi, eggjandi reyst:
Mest ræður um framferð og minni um orð,
nú ræður at tola ein brest.
Tú ríði hvørt fjøtrandi stongsil í sor
og saðli tín gæsandi hest.
6. So haldi tú fram og so herji tú á,
legg knørrin við knarrarborð,
og víkur so onkur merkinum frá,
hann sendi tú niður og norð.
Eins væl bregda brand tín, og Sigmundur brá,
tá Búa hond reyk fyri borð.
7. Vit livdu í ótta, várt dirvi var veikt,
tó nú flýgur ørn yvir heyg,
og rodnað er andlit, ið áður var bleikt
av máttloysiskulda og neyð.
Ein javndøgursstormur fer fram yvir lond,
og sól rísur glógvandi reyð. –
8. Við sameindum huga so haldum vær leið
í gleði av gyltari sól.
Og sigli nú fram yvir høvini skeið,
og prýði vár hásætisstól.
Og skrivi tú søguna, unglingafjøld,
til tess var tað, landið teg ól.


text:
list
Føroyar eru fullar av flottum myndaevnum, sum upp á ymsar mátar síggjast aftur í málningum og myndum. Nú ber eisini til at síggja hesi myndaevni á plakatum.
alnót
At vera til staðar á alnótini er í dag eitt krav, tí tað er her, ið kundarnir leita sær upplýsingar um títt virki, vørur og tænastur. Tað nýtist tó ikki at vera ein stór og dýr loysn, tvørturímóti.
prent
Vit seta upp flyers og faldara, hvør innihald kann vera t.d eitt vørublað ella ein innbjóðing. Vit bjóða sniðgeving, uppseting og fáa í lag prent og útbering.


text:
25. februar
25. februar er dagur 56 í árinum í gregorianska kalendaranum. 309 dagar eru eftir av árinum (310 dagar um skotár er).
Hendingar[rætta | rætta wikitekst]
- 2014 - Eitt óhapp hendi í Klaksvík. Slættaberg sigldi á Ågot, sum lá við bryggjuna við Norðborg við fullari last. Ongin persónskaði hendi. Óhappið hendi, tí at Slættaberg fekk tekniskt brek. Ågot fór at leka illa, men tað eydnaðist at tetta lekan. Ågot og Slættaberg blivu liggjandi í nakrar dagar, har Slættaberg hevði stevni inni í lastini á Ågot, men dagin eftir eydnaðist tað at fáa skipini leys av hvørjum øðrum. Ågot bleiv seinni sleipaður til bedingina hjá Klaksvíkar Skipasmiðju.
- 1990 - Violetta Chamorro, sum fær stuðul úr USA, vinnur valið í Nikaragua.
Føðingar[rætta | rætta wikitekst]
- 1771 - Johan Henrik Schrøter, prestur (d. 1851).
- 1943 - George Harrison, kendur frá bretska tónleikabólkinum The Beatles.


text:
Orð: Petur Jacob Sigvardsen
Viðmerking: Yrktur á vetri 2007.
1. Frælsi er ikki at loysa øll bond
og lata vilja sín ráða,
flýggjandi heiman til fjarskotin lond,
hagar sítt ”frælsi” at fáa.
2. Frælsi er ikki at loyva sær alt,
– siðloysis vegir at velja,
frælsi fæst ikki, um vit hava valt
fedranna arvin at selja.
3. Frælsi er ikki at lýða sítt hold
og lata girndina valda,
frælsi er ikki alt fæ títt á fold,
– fáfongt, hvør hetta man halda.
4. Frælsi er ikki at doyva seg við
drøggi og rúsandi løgi,
missa úr eygsjón sítt mál og sítt mið,
vála í villari øði.
5. Tílíkt er trældómur stokkuta stund,
njóting og svikafull gleði,
húsið tá stendur á skinklandi grund,
syndrast av syndanna megi.
6. Syndin hon trælkar og fjøtrar várt sinn,
burtur frá Gudi oss dregur,
vendið tí aftur til faðirin inn,
meðan enn gongdur er vegur.
7. Fríur og frælsur tann trælurin er,
sum letur Jesus seg fría,
boðskapur hansara bjarging oss ber,
lívsvón og sælu so blíða.


text:
ÍF
Ítróttarfelag Fuglafjarðar er eitt ítróttarfelag úr Fuglafirði sum var stovnað 25. mars 1946. ÍF var tað fyrsta felagið úr Eysturoynni, sum vann føroyameistaraheitið í fótbólti, tað var í 1979. Í 2010 gjørdist ÍF nummar 2 í steypakappingini og nummar 4 í Effodeildini (sum tá nevndist Vodafonedeildin), og vann sær harvið atgongd út í Evropa at spæla fyri fyrstu ferð. ÍF hevur eisini fevnt um aðrar ítróttargreinar - flogbólt, kappróður og badminton. Men fyri nøkrum árum síðani blivi feløgini skild sundur so tey eita ávikavist ÍF (sum framvegis tekur sær av fótbóltinum), ÍF-Flogbóltur, ÍF-Kappróður og ÍF-Badminton.
Litirnir hjá ÍF eru reyðir og hvítir.
Fótbóltshópurin hjá besta mansliðnum[rætta | rætta wikitekst]
Dagført 23. juli 2016[1]
Viðmerking: Fløgg vísa til landslið, sambært reglunum hjá FIFA. Leikarar kunnu hava meira enn ein ikki-FIFA tjóðskap.
Keldur[rætta | rætta wikitekst]
Slóðir úteftir[rætta | rætta wikitekst]
B36 | TB | HB | ÍF | KÍ | NSÍ | Víkingur | Skála | AB | B68 |
EB/Streymur | 07 Vestur | B71 | FC Suðuroy | Víkingur II KÍ II | B36 II | Hoyvík/Giza | NSÍ II | AB II |
B68 II | MB | HB II | TB II | ÍF II | KÍ III | Skála II | Royn | EB/Streymur II |


text:
Mary Travers
Mary Travers (f. 9. november 1936 í Louisville, Kentucky - d. 16. september 2009 í Danbury, Connecticut) var partur av sangbólkinum Peter, Paul & Mary – saman við Paul Stookey og Peter Yarrow. Bólkurin Peter, Paul & Mary trein fram á amerikanska sang- og tónleikapallin í 1961 og legði síðan rødd til hópatals mótmælissangir í USA í trýssunum. Kendastir munnu krígsandstøðingasangirnir "Where have all the flowers gone" og "Lemon Tree" vera. Harumframt vann bólkurin miklan tokka fyri útlegging sína av "Blovin’ in the Wind" hjá Bob Dylan og "Leaving on a Jet Plane" hjá John Denver.


text:
Kevin Cosgrove
Kevin M. Cosgrove (6. januar, 1955 – 11. september, 2001) úr West Islip, New York var eitt av offrunum í 11. september-yvirgangsálopunum. Cosgrove var fangaður í eini skrivstovu í landnyrðingshorninum á 105. hædd í sunnara torninum. Saman við honum vóru starvsfelagin Dough Cherry og ein annar ónevndur persónur.
Eftir at hava ringt til skyldfólk ringdi hann til neyðkall (911) um hjálp. Meðan hann enn var á tráðnum skramblaði bygningurin saman kl. 09:59 (14:59 føroyska tíð), og sambandið reyk. Síðstu orð hansara vóru "Oh God! Oh..." (føroyskt: "Á, Gud! Á...").
Kevin Cosgrove var varastjóri hjá Aon Corporation. Hann var 46 ára gamal. Líkið varð funnið, áðrenn vika var liðin, og hann varð jarðaður 22. september í St. Patrick-kirkjugarðinum í Huntington, New York.
Upptøkan av neyðarkallinum varð spæld til rættarmálið hjá Zacarias Moussaoui.


text:
Beinisvørð
Beinisvørð er 469 metrar høgt forberg í Suðuroynni, millum bygdirnar Sumba og Lopra. Beinisvørð er sermerkt og sæst nógvastaðnis frá. Beinisvørð er tað næsthægsta forbergið í Føroyum, bara Enniberg er hægri. Nógvir flytifuglar byggja reiður hvørt ár í Beinisvørði. Sumbingar plagdu fyrr í tíðini at síga niður í bergi eftir fugli og eggum. Enn fara sumbingar í stakkin við Beinisvørð eftir lunda.
Innihaldsyvirlit
Yrkingar nevna Beinisvørð[rætta | rætta wikitekst]
Kenda skaldi Poul F. Joensen (1898-1970), úr Sumba yrkti ofta um Beinisvørð. Janus Djurhuus (1881-1948), sum ikki er minni kendur enn Pól F. yrkti eisini um Beinisvørð.
Beinisvørð rapaði[rætta | rætta wikitekst]
Í 1975 rapaði ein partur av Beinisvørði, og nógvar lomvigarøkur vóru oyðilagdar og fleiri staðarnøvn eru nú horvin [1].
Hesturin við Beinisvørð[rætta | rætta wikitekst]
Gamli vegurin millum Lopra og Sumba førir niðan á Hestin, hagani er stutt til Beinisvørð. Vegurin er tætt við eggina, eitt nú kunnu bilar ella bussar støðga við stóru antennuna uppi á Hestinum og síðan kunnu fólk ganga umleið 50 metrar út til eggina og eygleiða fuglabergið Beinisvørð. Støðgast kann eisini eitt sindur longri niðri mitt í einum breiðum svingi, har eru bert umleið 20-30 metrar til eggina. Har liggur ein træbrúgv, sum varð løgd har einaferð kongalig vitjan var í Suðuroynni. Eitt skelti er sett upp har, sum ávarar fólk, so tey ikki ganga seg útav eggini.
Sumbiartunnilin er undir Beinisvørði[rætta | rætta wikitekst]
Sumbiartunnilin var í ger í fleiri ár, hann varð tikin í brúk í 1997. Tunnilin fer ígjøgnum bergið Beinisvørð og er 3.240 metrar langur [2].
Keldur[rætta | rætta wikitekst]
- Landsverk.fo
- Visitsuduroy.fo
- Faroestamps.fo - Um Beinisvørð
Útvortis ávísingar[rætta | rætta wikitekst]
- Sumba.fo - Heimasíðan hjá Sumbiar kommunu- Myndasavn, myndir av Beinisvørð
- Myndir á Flickr.com av Beinisvørð
Akrar | Lopra | Sumba | Víkarbyrgi


text:
Richard Harris
Richard St. John Harris (* 1 Oktober 1930 í Limerick í Írlandi – † 25 Oktober 2002 í London í Bretlandi) var ein Írskur sjónleikari, sangari, sangskrivari, leikstjóri, filmprodjúsari, og rithøvundur.
Innihaldsyvirlit
Yngru árini[rætta | rætta wikitekst]
Richar Harris var nr. fimm av nýggju systkjum í eini miðalstættar katólskari familju. , pápin Ivan Harris átti eina mjølmyllu. Hann gekk í skúla í Jesuittaskúlanum Crescent College í Limerick. Sum ein talentríkur rugbyspælari, var hann við á fleiri rugbyliðum í býnum har hann m.a. vann eina Munster Senior Cup medalju í 1954 við Garryowen. Richard hevði ambitiónir um at koma á á írska rugbylandsliðið, men tuberklar settu eina forðan fyri hesum, men hann var verðandi ein íðin rugbyfjeppari til sín doyggjandi dag. Eftir at vera komin yvir tuberklasjúkuna avgjørdi Richard Harris at fara á sjónleikaraskúla í London, har hann slapp inn á London Academy of Music and Dramatic Art (LAMDA) at læra sjónleik.
Lívsleið innan film[rætta | rætta wikitekst]
Harris byrjaði sína filmskarrieru í 1958 í filminum Alive and Kicking. Hann hevði eisini ein minniligan leiklut í filminum The Guns of Navarone.
Í 1962 spældi Harris's í filminum Mutiny on the Bounty, saman við Trevor Howard og Marlon Brando.
Fyrsti høvuðsleiklutur hjá Harris var í filminum This Sporting Life í 1963, sum tann beiski ungi kolanámsarbeiðarin, Frank Machin, ið gerst ein kendur rugby spælari. Fyri hendan leiklutin vann Harris prísin best actor í 1963 á Cannes Film Festivalinum. Eftir hetta hevði hann fleiri leiðandi leiklutir ígjøgnum 1960'ini.
I 1970'unum hevði hann hetjuleiklutin í spenningsfilmunum "Golden Rendevous" og "The Cassandra Crossing" og eisini eru filmarnir "A man called Horse" og "A Man called Horse returns" kendir frá hesum tíðarskeiði.
Flestu kenna Richard Harris sum Albus Dumbledore i tveimum teimum fyrstu filmunum í filmsrøðini Harry Potter. Han bleiv seinnu árini útvaldur til nógvar ymsar leiklutir, t.d. Sulla í Julius Cæsar, Dr. Andreas Tork í Frøken Smillas fornemmelse for sne og ikki minst Marcus Aurelius í stórfilminum Gladiator.
Í 1968 hevði hann eitt tónleikahitt við lagnum "MacArthur Park".
Richard Harris doyði av krabbameini stutt áðrenn upptøkurnar til tann triðja Harry Potter-filmin Harry Potter og Fangin frá Azkaban byrjaðu.
Heiðurslønir og tilnevningar[rætta | rætta wikitekst]
Oscar heiðurslønin[rætta | rætta wikitekst]
- 1963 – Tilnevndur – Besti sjónleikari í høvuðsleikluti – This Sporting Life
- 1990 – Tilnevndur – Besti sjónleikari í høvuðsleikluti – The Field
Golden Globe heiðurslønin[rætta | rætta wikitekst]
- 1968 – Vann – Best Motion Picture Actor – Musical/Comedy – Camelot
- 1991 – Tilnevndur – Best Performance by an Actor in a Motion Picture – Drama – The Field
Grammy heiðurslønin[rætta | rætta wikitekst]
- – Vann – Best Spoken Word Recording fyri Jonathan Livingston Seagull – 1973
- – Tilnevndur – Ársins tónleikaútgáva fyri A Tramp Shining – 1968
- – Tilnevndur – Contemporary Pop Male Vocalist fyri MacArthur Park – 1968
- – Tilnevndur – Best Spoken Word, Documentary or Drama Recording fyri The Prophet – 1975
Moscow Film Festival - heiðursløn[rætta | rætta wikitekst]
Minnisvarðar[rætta | rætta wikitekst]
30 September 2006 varð ein bronzu standmynd av einum ungum Richard Harris ið spælir racquetball í Kilkee í Co. Clare avdúkað av sjónleikaranum Russel Crowe ið var persónligur vinur við Richard og spældi saman við honum í filminum Gladiator frá 1999.
Ein onnur standmynd ið avmyndar Richard Harris sum King Arthur í filminum Camelot er reist í Bedford Row í Limerick, hendan standmynd hevur fingið nógva mótstøðu, tí fólk í Limerick meta at hon als ikki líkist Richard Harris.
The Richard Harris Award for Outstanding Contribution by an Actor er ein 'British Independent Film' Prísur ið varð innførdur í 2003 og er uppkallaður eftir Richard Harris.
Við BAFTA handanina í 2009, ognaði Mickey Rourke sín 'Best Actor award' til Harris, ið hann segði var ein "góður vinur og ein framúrskarandi sjónleikari."
Filmografi[rætta | rætta wikitekst]
Discografi[rætta | rætta wikitekst]
Albummir[rætta | rætta wikitekst]
- Camelot (Motion Picture Soundtrack) (1967)
- A Tramp Shining (1968)
- The Yard Went On Forever (1968)
- My Boy (1971)
- The Richard Harris Love Album (1972)
- Slides (1972)
- His Greatest Performances (1973)
- Jonathan Livingston Seagull (1973)
- The Prophet (1974)
- I, in the Membership of My Days (1974)
- Camelot (Original 1982 London Cast recording) (1982)
- Mack The Knife (Original Soundtrack) (1989)
- The Apocalypse (2004) the story of John the Apostle on Island named Patmos
Singles[rætta | rætta wikitekst]
- "Here in My Heart (Theme from This Sporting Life)" (1963)
- "MacArthur Park" (1968)
- "Fill the World With Love" (1969)
- "Ballad of A Man Called Horse" (1970)
- "Morning of the Mourning for Another Kennedy" (1970)
- "Go to the Mirror" (1971)
- "My Boy" (1971)
- "Turning Back the Pages" (1972)
- "Half of Every Dream" (1972)
- "Trilogy (Love, Marriage, Children)" (1974)
- "The Last Castle (Theme from Echoes of a Summer)" (1976)
- "Lilliput (Theme from Gulliver's Travels)" (1977)
Fløguútgávur (CD)[rætta | rætta wikitekst]
- Camelot (Original 1982 London Cast Recording) (1988)
- Mack the Knife (Motion Picture Soundtrack) (1989)
- Tommy (studio recording) (1990)
- Camelot (Motion Picture Soundtrack) (1993)
- A Tramp Shining (1993)
- The Prophet (1995)
- The Webb Sessions 1968–1969 (1996)
- MacArthur Park (1997)
- Slides/My Boy (2 CD Set) (2005)
- My Boy (2006)
- Man of Words Man of Music The Anthology 1968–1974 (2 CD Set) (2008) *
Keldur[rætta | rætta wikitekst]
- ↑ "7th Moscow International Film Festival (1971)". MIFF. http://www.moscowfilmfestival.ru/miff34/eng/archives/?year=1971. Heintað 2012-12-23.
Slóðir úteftir[rætta | rætta wikitekst]
- Richard Harris IMDb The Internet Movie Database